text:
विमल’क सँघर्ष दिल्ली मे जारी छल. मुदा हुनकर सँघर्ष रँजीत केँ खराप नहि लागैत छलन्हि. बल्कि ओ हरदम इएह चाहैत छलाह जे आदमी केँ अपन मेहनत आ सँघर्ष सँ आगू बढ़बाक चाही. आ रँजीत’क एहेन सोच विमल’क तामस आओर बढ़ा दैत छलन्हि.
उम्हर अमोल’क बाबूजी अमोल’क बहिन विभा’क उपयूक्त वर ताकबाक हर सम्भव प्रयास कयलन्हि मुदा सफलता नहि भेटलन्हि. दू तरह’क आदमी हुनका भेटलन्हि. एक तरह’क आदमी जतय वर तऽ नीक जेकाँ नौकरी करैत छलथिन्ह, बढ़ियाँ सँ सेटल छलथिन्ह, मुदा ओ लोकनि अपन परिवार’क पहिल पढ़ल लिखल व्यक्ति रहैत छ्लाह, ओ परिवार मे पहिल नौकरी करय वाला व्यक्ति होइत छलाह. आ हुनकर विवाह’क मारकेट मे बहुत वैल्यू रहैत छलैक. मतलब ई जे ओ एत्तेक दहेज’क माँग करैत छलाह जे अमोल’क बाबूजी लेल कथमपी सम्भव नहि रहैत छलन्हि. आखिर एक सरकारी नौकरी सँ रिटायर भेल, अपन शरीर सँ नाकाम लोक दस लाख सँ बेसी कतय सँ आनताह. आ दसे लाख किएक, एकेटा बेटी छलन्हि हुनकर विवाह धूम-धाम सँ यदि नहि हेतन्हि तऽ लोक की कहतन्हि. विवाहो मे तऽ पाँच लाख ताका खर्चा भऽ जेतन्हि.
लेखक- डा० पद्मनाभ मिश्र, बनैनियाँ सुपौल शिक्षा- बी.टेक, एम. टेक. पी०एच०डी. ईलेक्ट्रनिक्स इन्जिनीरिँग मे, सम्प्रति कारपोरेट रीसर्चर पद पर कार्यरत. अभिरुचि: मैथिली साहित्य
हुनका दोसर तरहक लोक भेटन्हि जे शहर मे रहय वाला छल्थिन्ह , जिनका लेल दहेज कोनो प्राथमिकता नहि छलन्हि. हुनका लोकनिक लेल लड़की’क पढ़ल लिखल भेनाइ बेसी महत्वपूर्ण होइत छलन्हि. मुदा पढ़ाइयो लिखाई सँ बेसी हुनका लोकनिक लेल ई बात महत्वपूर्ण छलन्हि जे लड़की कतेक सुन्दर छैक देखबा मे. विभा’क कथा दुनू तरह’क जगह मे नाकाम भऽ जाइत छलन्हि. पहिल तरह’क कथा’क लेल हुनका पास मे पन्द्रह लाख टाका नहि छलन्हि, ओ दोसर तरहक कथा’क कथा लेल विभा ओतेक सुन्दर नहि छलीह.
समाज मे प्रत्येक आदमी’क अपन स्थान होइत छैक. प्रत्येक आदमी’क इच्छा रहैत छन्हि जे समाज मे हुनकर स्थान महत्वपूर्ण होमय. एहि महत्व’क लेल लोक तरह तरह के काज करैत छथि. किओ समाज मे महत्वपूर्ण स्थान पेबाक लेल बेसी पैसा कमाबय चाहैत छथि आ ओकरा लेल किओ नीक काज करैत छथि आ किओ खराप. किओ बेसी पैसा कमेबाक लेल बेसी मेहनत करैत छथि ते किओ एकर शार्टकट ताकि लैत छथि तेँ किओ घूस कमबैत छथि आ किओ स्मगलिँग करैत छथि. समाज मे प्रत्येक आदमी अपन महत्व चाहैत छथि. तऽ बेटा’क विवाह मे किओ पाछू किएक रहताह. किओ अपन स्थान के महत्वपूर्ण बनेबाक लेल अपन बेटा’क बदला मे लाखोँ दहेज’क माँग करैत छथि तऽ किनको अपन पुतोहु विश्वसुन्दरी चाही. आदमी’क मानवीक गुण’क कतओ मोल नहिँ. नहि तऽ विभा मे कमीए की छल. देश’क प्रतिष्ठित जगह जे.एन.यू. सँ एम फिल कऽ रहल छलीह. दोसर कोनो नौकरी लागय अथवा नहि कोनो नऽ कोनो विश्वविद्यालय मे लेक्चरर बनि सकैत छलीह. ई बात की ओ विश्वसुन्दरी नहि छलीह आ नहिएँ हुनका बाबूजी लग पन्द्रह लाख टाका छलन्हि हुनकर विवाह मे रोड़ा अटकेने छल. आइ विभा लड़का होइतथि तऽ कोनो बात नहि. उमर चौबीस केँ पार करय वाला छलन्हि तेँ हुनकर बाबूजी लेल विशेष चिन्ता’क गऽप्प छलन्हि.
विभा’क बाबूजी केँ कखनो कखनो होइत छलन्हि जे जेँ ओ शरीर सँ लाचार छथि तेँ कुटमैती ठीक नहि भऽ रहल छन्हि. आई शरीर सँ लाचार नहि रहितथि तेँ गाम-गाम घुमतथि आ कतओ नऽ कतओ नीक कथा ठीक भऽ जायतन्हि. हुनका कखनो कहनो इहो होइत छलन्हि जे हुनका शरीर मे आशिँक लकबा जे मारने अछि ताहि लेल सेहो बहुत कुटमैती टुटि जाति छन्हि.
अखिर बेटी घर मे कहिया धरि कुमारि रहत. कोनो तरहेँ विभा’क विवाह जरूरी अछि. ओना तऽ अमोल सेहो बढ़ियाँ सँ सेटल भऽ गेल छथि मुदा हुनकर कुमार रहला सँ किओ उपराग नहिँ देतन्हि किनको मोन मे कोनोँ खोट कोनो शँका नहि रहितन्हि. मुदा विभा बेटी थीकीह तेँ समाज, अड़ोसी पड़ोसी सब लोकनिक ध्यान इम्हरे रहैत छलन्हि. ओहु मे विभा घर मे नहि दिल्ली मे रहैत छलीह. दिल्ली’क खिस्सा सब किओ सुनने छलैथि. जे नहियोँ सुनने छलैथि ओहो एक्सपर्ट बनि तरह तरह के बात बजैत छल. ओहि सब बात कोनो ने कोनो तरहेँ अमोल’क बाबूजी केँ सुनबा मे आबैत छलन्हि आ मोन बहुत दुखित भऽ जाइत छलन्हि. कखनो कखनो होइत छलन्हि जे विभा केँ बेकारे एत्तेक पढय देलाह. कम पढ़ल लिखल रहतन्हि तऽ कोनो कम औकात’क लड़का भेट जायतन्हि. कम सँ कम ओतेक दहेज देबाक हुनकर औकात छलन्हि. एकटा बाप बेटी केँ हुनका सँ कम हैसियत वाला लड़का सँ कोना विवाह कऽ देत. कोना विभा केँ विवाह कोनो क्लर्क सँ कऽ देताह. मोन मे होइत छलन्हि जे विभा खुदे एत्तेक होशियार छथि. बढ़ियाँ नौकरी करतीह. एकटा क्लर्के सँ विवाह केने कोनो खरापी नहिँ. दुनू लोकनि’क कमेलाक बाद सुख समृद्धि’क कमी नहि रहितन्हि.
मुदा ई दुनियाँ अजीब सन अछि. जतय स्त्री आ पुरुष के समानता’क अधिकार’क लेल रोज सभा, प्रदर्शन होइत अछि. कोनो पुरुष अपना सँ कम हैसियत वाला सँ विवाह करैथि तऽ कोनो बात नहि. एकटा आइ.ए.एस. पुरुष एकटा निपट गँवार स्त्री सँ विवाह कऽ लैथि तऽ कोनो बात नहि. मुदा एकटा स्त्री जऽ विवाह करतीह तऽ अपना सँ चारि इन्च ऊँच वर सँ, अपना सँ बेसी पढ़ल लिखल. अपना सँ बेसी दरमाहा पाबैत वाला पुरुष सँ. स्त्री पुरुष केर बीच समानता’क अधिकारक चर्चा करय वाली नेता किस्म’क स्त्री आई धरि कहियो नहि बाजल अछि जे स्त्री केँ अपना सँ कमो हैसियत वाला पुरुष सँ विवाह करबाक चाही. कखनो कखनो अमोल’क बाबूजी केँ होइत छलन्हि स्त्री आ पुरुष मे कहियो समानता नहि भऽ सकैत अछि. नहि तऽ हुनकर दुनू टा धिया पूता जे खूब पढ़ल लिखल छथि मे अन्तर नहि रहितैक. यदि कतओ समानता रहितैक तऽ आई हुनका अमोल’क विवाह’क लेल सेहो ओतबी चिन्ता रहितन्हि. आई यदि कोनो इन्जीनियर स्त्री एकटा चपरासी सँ विवाह करबाक लेल तैयार भऽ जाथि तऽ दुनियाँ मे दहेज प्रथा’क अन्त अपने आप भऽ जान्हि. एतय तऽ बाते अलग अछि द्रौपदी केँ पानि मे छाह देखि निशाना लगबे वाला पुरुष चाही, सीता केँ महादेव’क धनुष तोड़य वाला पुरुष चाही, विश्व सुन्दरी ऐश्वर्या राय के अमिताभ’क बेटा चाही. होइत छलन्हि जे सचमुचे स्त्री एतेक कमजोर होइत अछि जे हुनका कोनो प्रभावशाली पुरुष विना काज नहि चलितन्हि.
सब तर्क अपन जगह आ विभा’क विवाह अपन जगह. विभा’क बाबूजी लग नहि पन्द्रह लाख रुपैया छलन्हि आ नहि विभा खुद विश्वसुन्दरी छलीह. हुनकर बाबूजी केँ कोनो रास्ता नहि बुझि पड़ैत छलन्हि. मोन मे होइत छलन्हि जे किछु दिन धरि यदि जान पहचान वाला गाम घुमतथि तऽ कोनो नऽ कोनो लड़का भेटि जेतन्हि. हारि केँ अमोल केँ फोन कऽ सब बात बता देलथिन्ह. हुनका बुझाओलथिन्ह जे विना दौड़ने धुपने विभा’क विवाह सम्भव नहि छन्हि. इएह टा बात बता देलथिन्ह जे अमोल’क बिना गाम एने आ विना लड़का ताकने विवाह नहि होइतन्हि.
अमोल’क आफिस मे एको दिन छुट्टी लेनाई मुश्किल छलन्हि. आफिस मे दरमाहा बहुत दैति छलन्हि मुदा समाजिक वा पारिवारिक काज’क लेल कोनो जगह नहि छलन्हि. बहुत बुझौला’क बाद हुनकर आफिस मे हुनकर बास हुनका दस दिनक छुट्टी दऽ देलथिन्ह. दस दिन’क छुट्टी माने दू सप्ताह’क छुट्टी.
शुक्र के राति भेने मुम्बई सँ विदाह भेलाह आ सोम’क भोरे पटना पहुँचि गेलाह. मोन मे छलन्हि जे कोनो भाजेँ एहि बेर अपन बहिन’क विवाह कऽ के आबि जेताह. अपन बाबूजी केँ पहिने सँ कम सँ कम एक दर्जन लड़का लोकनिक लिस्ट बनेबाक लेल कहि देने छलाह. सभक नाम गाम टेलीफोन नम्बर वगैरह. ताकि दू सप्ताह मे जतेक लड़का भऽ सकैत छलैक ओतेक केँ ओ कन्टैक कऽ सकतथि.
अमोल प्रत्येक दिन कम सँ कम दू टा लड़का पर जरूर जाथि. बहुत तरह’क बात होइन्हि आ प्रत्येक बेर मे ओएह दू टा मे सँ एकटा समस्या. बहुत लोक कहन्हि जे हुनका एकेटा बेटा छन्हि से कोनो कम सुन्दर लड़की सँ कोना विवाह कऽ दैथि. बहुत लोक कहन्हि जे जखन अमोल आई.आई.टी सँ पढ़ने छथि ते हुनका कोन बात’क कमी जतेक पैसा अपन बेटी मे गनताह ओहि सँ दूगुना ज्यादा हुनका अमोल’क विवाह मे भेट जेतन्हि.
अमोल मिथिला केँ एत्तेक करीब सँ नहि देखने छलाह. दू सप्ताह मे हुनका तरह तरह’क लोक सँ भेँट करबाक मौका भेटलन्हि. लागैत छलन्हि जे मिथिला सँ मानव मूल्य उठि गेल अछि. विद्वान’क एहि नगरी मे मानवता कोँढ़ फाड़ि कानि रहल अछि. आ चुप कराबय वाला किओ नहि.
अमोल दू सप्ताह मे नओ टा गाम मे १२ ल्ड़का पर गेल हेताह. मुदा अपन बहिन’क कथा ठीक नहि कऽ सकलाह. चारि पाँच लोकनि एहेन भेटलन्हि जे दहेज’क पैसा केँ बेसी महत्व नहि दैत छलैथि, मुदा लड़की’क सुन्दरता हुनका लोकनिक लेल बेसी महत्व राखैत छलन्हि. एत्तेक महत्व जाहि मे विभा’क सुन्दरता कसौटी पर खरा नहि उतरैत छल. एकटा एहनो लोक छल जे विभा’क सुन्दरता आ अमोल’क बाबूजी’क हैसियत सँ स्वीकार कायल गेल दहेज सँ सँतुष्ठ छलैथि, मुदा हुनका विभा बहुत पढ़ल लिखल छलीह, दिल्ली मे रहल छलीह, ओ गाम घर मे रहि अपन सासु-ससूर जी’क सेवा कऽ सकतीह वा नहि एहि मे हुनका लोकनि केँ शँका छलन्हि.
अन्त मे अमोल निराश भऽ मुम्बई लौटि गेलाह. दू सप्ताह के छूट्टी बरबाद गेलन्हि. मोन मे होइत छलन्हि जे विभा केँ कहि दैथि जे दिल्लीए मे रहि कोनो आन जाति’क नीक लड़का केँ खुदे पसन्द कऽ लैथि. मारैथि गोली एहि तथाकथित मैथिल परम्परा केँ. एक आदमी’क पहचान हुनकर आदमीयत सँ होइत अछि नहिँ कि केवल एहि बात सँ जे मैथिल छथि वा नहि. एक आदमी जे कर्मठ होइथ इमानदार होइथ आ अपन पत्नी’केँ जीवन भरि सँग देबाक लेल तैयार होइथ तऽ एहेन आदमी सँ विवाहे केला मे कोन खरापी. एहि बात’क चर्चा अपन बाबूजी सँ कऽ चुकल रहथि. मुदा हुनकर बाबूजी समाज आ रिश्तेदार मे अपन बदनामी’क वस्ता दऽ विभा’क विवाह विभा’क किस्मत पर छोड़ि देबऽ लेल कहलथिन्ह. अमोल ओहि सँबँध मे किछु नहि बजबाक आब सपथ खा नेने छलाह.
मोन मे छलन्हि जे मिथिला कहियो नहि सुधरत यदि सब किओ समय’क सँग सँग नहि चलत. दुनियाँ मे जतय प्रत्येक क्षण नव नव विकास भऽ रहल अछि, ओतय मिथिला मे एक मेधावी, पढ़ल लिखल लड़की’क विवाह सिर्फ एहि कारणेँ नहि भऽ पाबि रहल अछि जे लड़की बेसी पढ़ल लिखल अछि, दिल्ली मे रहय वाली अछि. हो ना हो मिथिला’क सुसुप्त भेल आँगन मे ई लड़की कोनो विकास’क बात करैथि, हजार साल पुरान परम्परा केँ छोड़ि देबाक लेल कहैथि. आगू बढ़बाक लेल दिक करैथि. पुरुष प्रधान समाज मे नारी’क महत्व बुझाबैथि.
अमोल’क मोन बहुत खिन्न भऽ गेल छलन्हि. मुदा हुनका लऽग मे कोनो उपाइए नहि छलन्हि. विभा जे एम.फिल के बाद पी.एच.डी लेल जिद्द करैत छलीह आ हुनकर बाबूजी जे सिर्फ मैथिल सँ विवाह करबाक लेल जिद्द करैत छलाह. दुनू आदमी केँ बुझेना कठिन छल. तेँ नियति के उपर मे अपन बाबूजी आ अपन बहिन विभा’क किस्मत छोड़ि अपन नौकरी मे अपन मोन लगेबा’क प्रयास करय लागालाह.


c: text/html

text:
बाल विवाह आओर दहेज केर खिलाफ कड़ा कानून होयबाक बावजूद ई बिहार म' बहुत प्रचलित अछि। ख़ास करिके बिहार के ग्रामीण इलाका म' ई कुप्रथा बहुत बड़का स्तर पर पसरल अछि। किछु बरख पहिने धरि बिहार म' होमै बला कुल विवाह म' करीब 69 प्रतिशत बाल विवाह होयत छल, मुदा हालही म' भेल राष्ट्रीय परिवार स्वास्थ्य सर्वेक्षण-4 म' खुलासा भेल कि बेटी सभक शिक्षा पर जोर के कारण पछिला 10 बरख म' एहि आंकड़ा म' कमी आयल अछि।
अपने क' बता दी कि दहेजक विरुद्ध कैको सामाजिक संगठन अभियान चला रहल अछि, जाहि म' मुख्य रूप स' 'दहेज मुक्त मिथिला' आओर 'दहेज मुक्त भारत' लोग सभक बीच पहुंच एहि कुप्रथा केर प्रति लोगसभके जागृत करैत अछि। मुख्यमंत्री नीतीश कुमार द्वारा कैल्हि सोम दिन शुरू कायल गेल अभियान स' एहि संगठन सभ क' बल भेटल संगहि मुख्यमंत्री के अभियानक स्वागत करैत मिथिला समेत सगर बिहार म' कैल्हि हजारो गोटा दहेज नहि लेबाक शपथ लेलनि।

robotstxt: allowed

filter: keep


text:
मनकमना
रामखेलौनकेँ
अपन तेहेन भीठगर एको धूर खेत नै मुदा बच्चेसँ लोकक देखसीसँ सेहन्ता लगल रहै जे
अपन एक बीट केरा आ कलमी-सरही मिला पाँचटा आमक गाछ होइतै। पाँचटा ऐ दुआरे जे केरा
एकोटा बीट रहने सालमे पान-दसटा घौर हेबे करत, मुदा एकटा आमक गाछसँ मन छुछुआइते
रहत। छुछुआइत ई रहत जे कलमी रहल तँ रसगर सरही-ले आ सरही रहल तँ गुदगर कलमी-ले। तेतबे
किए, केरा जकाँ कि आम थोड़े होइए जे निश्तुकी मोजरबे-फड़बे करत। गोटे साल
मोजरबे ने करत, तँ गोटे साल बिजलोकेमे जरि जाएत, गोटे साल रौदीमे सुर्ड़े लगि जाएत
तँ गोटे साल बिहाड़िमे फड़लाहा डारिए टूटि कऽ खसि पड़त। एक तँ गामेक तकदीर
फुटल जे जेहो चौथाइ (२५ प्रतिशत) हिस्सा भीठगर जमीन छेलै ओहो कोसीक बान्ह टुटने गामे
देने धारक नासी फोड़ि ओहो भीठका जमीनकेँ चौरीओसँ नीचाँ उतारि देलक। जइसँ गामे
चोकर आम जकाँ चोकरा गेल। मछबड़बा सबहक पतरा कहै जे गामे किए गामक लोकोक भाग जगलनि।
तेते ने गहींर जमीन गाममे भऽ गेल जे एकरे बान्हि-छेकि लोक अपना-अपना खेतमे
माछ-मखान उपजौत तँ गामक के कहए, अमेरिका-इग्लैंडक वेपारी पहुँच-पहुँच कीनत। जइसँ
बड़का-बड़का होटल, नीक सड़क बनि नीक-नीक गाड़ी दौड़ए लगत। जेहने पूजाक परसाद मखान
तेहने मनुखक परसाद माछ भेल। मुदा वैष्णव सभ गाम छोड़ि वृन्दावनक बास करैक विचार
करए लगला। मन दुतकारए लगलनि जे गामे मछाह भऽ गेल। लंकाक विभीषण थोड़े छी जे
मन-चीत मारि रावणसँ अराड़ि केने रहब। अपने ने माछ पोसब आ ने खाएब मुदा जखने
गेनहारी-पटुआ साग जकाँ वाड़ी-झाड़ीमे माछे उपजत तँ सहरगंजा लोक खेबे करत। बड़बढ़ियाँ
खाएत तँ अपना मुहेँ खाएत, मुदा रन्हितो काल आ कलपर धोइतो काल जे गंध पसरत तेकरा
केना पेटमे जाइसँ रोकब। चाहे मुँहक माध्यमसँ जाए आकि नाकक माध्यमसँ, जाएत तँ
पेटेमे। पेटमे नै जाए, तेकरे ने संकल्प लऽ कण्ठी बान्हि वैष्णव भेलौं। गामक
पानि (कलक पानि) गंधक दुआरे ढठा जाएत, अपन कल छोड़ि केकरो कल पानि पीबैबला रहत? सबहक कलक
पानि इछाइन-मछाइन महकत किने। ओहन छुतहरो तँ नहियेँ छी जे लगले दुधिया घरहर बनि
जाएब आ लगले गोबराह बनि छुतहर भऽ जाएब। जइसँ कण्ठी तोड़ि आन-आन जकाँ मछखौक बनि
खत्ता उपछए लगब। मुदा गाम छोड़ि पड़ेबो केना करब? अपन
बाप-दादाक खतिआनी जमीनक हिस्सा सभ दिनसँ रहल तेकर तियागो केना करब? केकरो हाथे बेचि लेब आकि ओहिना छोड़ि कऽ चलि जाएब, मुदा जे कीनत आकि
ओहिना दफनौत, करत तँ अपना मने। जँ कहीं खाधि (कोचाढ़ि, डबरा) खुनि माछे पोसए
लगत तखनि तँ आरो घिनमा-घीन हएत। तैसंग ईहो तँ लोक कहबे करत जे फल्लाँ वंशमे फल्लमा
तेहेन बतौर भऽ गेल जे अपने तँ केतए-कहाँ वौआ-ढहना भीख मंगिते अछि जे बापो-दादाक
नाक-कान कटा जनम धरतीओकेँ मेटा लेलक। जखनि जनम-डीहे नै रहत तखनि मरन-मरौसी केतए
रहत।
जहिना
सभकेँ अपनो, अपन बालो-बच्चा आ परिवारोक प्रति किछु ने किछु मनोरथ होइते छै,
जैपर चढ़ि मन जीवन-यात्रा करैत रहै छै, तहिना रामखेलौनोकेँ खेनाइ-पीनाइक आशा तँ
बोइन-बुत्तापर छेलैइहे मुदा फल-फलहरीक मनोरथ मनमे रोपनै छल। गाम देने बड़का सड़क
बनने, सड़कक कातक जमीन जहिना आन-आन दफानलक तहिना रामखेलौनो दस धुर भीठ जमीन
पकड़लक। ओ जमीन पहिने गौंऐक रहै जे सड़क बनौनिहारक हाथे बेचि लेलक, जइसँ केकरो
कोइ विरोध नै केलक। मुदा ई तँ खतरा रहबे करै जे आगू जहिया सड़कपर माटिक काज
हेतै तइ दिन ओही सभमे सँ उठौल जाएत। घरे सोझे कनीए हटि कऽ दस धुर चौमास
रामखेलौनकेँ क्षणिक नसीव भेल। खेत अड़ियेबिते बिसरभोर भऽ गेलै जे (जमीन) केकरो
अनकर थोड़े छिऐ ई अपन भेल, जेना जे मन फुरत, तेना से करब। अपनेमे तेना मन मोहिया
गेलै जे रंग-रंगक विचार मनमे जागए लगलै। बिसरि गेल रामखेलौन जे जे जमीन क्षणिक
हाथमे आएल ओकर केते भरोस। जेतबे भरोस तेतबे ने लाभो हएत। जेकर छिऐ ओ केते काल रहए
देत, तखनि तँ ई भेल जे सालक अनुमान कऽ लेब आ तइ हिसाबसँ जेतबे आशा तेतबे आशा।
मुदा से रामखेलौनक मनमे एबे ने कएल। एबो केना करितै जेते पानिमे बुधि ठाढ़ छेलै
ओतबे तकक ने थाह छेलै। मुदा प्रश्न तँ गहींर पानिक अछि जे रामखेलौन सन-सन लोक लेल
अगम भेल। अगममे बेसी लोककेँ डुमैक सम्भावना रहै छै, हेलि कऽ ऊपर होइक कमे रहै छै,
जेना गंगा स्नान सभ करए चाहै छथि, करितो छथि मुदा कियो माटिक बीचक घाटपर
बैसि लोटामे भरि-भरि करै छथि तँ कियो घुट्ठी भरि पानिमे, कियो जाँघ भरि
पानिमे, कियो छाती भरि पानिमे तँ कियो माथ डुमा डुमकीओ लगा करिते छथि। तखनि
तँ भेल जेते पानि तेहेन स्नान आ जेहेन स्नान तेहेन मन-मनोरथक फल।
किरिण
उगिते जेना कियो अपन दिनुका काजे बिसरि जाइए, तहिना रामखेलौनोकेँ बिसरभोर भऽ
गेल। भेल ई जे शुरूहेसँ मनोरथ रहै जे एक बीट केरा आ पाँचटा आमक गाछ होइतए। मुदा
खेत (जमीन) अड़िअबिते मन तेना उड़ि गेलै जे बिसरि गेल पछिला मनोरथ। मुदा
तैयो जेना जमीन जी घीचने होइ तहिना भोरे सुति-उठि घरवालीकेँ रोबमे कहलक-
“हमरा अबेर भेल जाइए, एको क्षण रूकने काज
गड़बड़ाएत।”
अंतमे.........................................................
“मन छह आकि बिसरि गेलह हौ रामखेलौन?”
बिसरब
सुनि रामखेलौन बाजल-
“कोन गप, भाय साहैब कनी आगूसँ कहियौ ने।”
“तेसर साल जे माघक शीतलहरीमे बारह बजे बोरिंगक पानिक नम्बर बोरिंगबला
देलक, आ दुनू गोरे चोरबत्ती हाथे खेत पटेलौं की छोड़ि देलिऐ।”
विमल
भायक बात सुनि जेना रामखेलौनक काज मनकेँ हुमचलक। हुमैचिते जेना पुरुखपना जगलै।
बाजल-
“पुरुख बनि जखनि काज करए डेग उठेबै तखनि माघक शीतलही हउ, आकि हथियाक
झटकी, बिना केने घूमि जाएब।”
रामखेलौनक
जगैत पुरुखत्वकेँ आँकि विमल भाय अपना दिस अनलनि। बजला-
“वाड़ी-झाड़ीक की हाल-चाल छह?”
अपन
गोटी ससारैत रामखेलौन बाजल-
“भाय साहैब, नौउए-कौउए कऽ दस धुर चौमास वाड़ी नसीब भेल, तइमे कथीक खेती करब
से बुझिए ने पाबि रहलौं हेन? अपना मनमे बहु दिनसँ सिहिन्ता
लगल अछि जे एक बीट केरा आ पाँचटा आमक गाछ होइतए।”
रामखेलौनक
मनक मुरादक समए नै। भदवारिमे केराक खेती करब जहिना वर्जित अछि, तहिना आमोक अछि।
आमक उपयुक्त समए चैत होइत, जे गाछ लगिते कलशि जाइत। अखाढ़ छी पानि पछुआएल अछि
तँए ने, नै तँ आद्रा अन्तिमपर अछि, लगले मनमे भेलनि जे सभ बात किए ने कहि दिऐ।
बजला-
“रामखेलौन, दस गाछ बैगन लगा लिअ, घेरा-सजमैन लगबैले मचान बनबए पड़त।
केरा-आम अखनि नै लगाउ। आसीनमे जखनि दुर्गा महरानी औती तखनि दसो दुआरि खुजत।
अन्न-तीमन, फल-फलहरी, सभ किछु लगबैक समए औत। ओहो लगा लेब।”
विमल
भायक बात सुनि रामखेलौन बाजल-
“गेल माघ उनतीस दिन बाँचल, भाय एतेटा जिनगी सबुरे केलौं तीन मास कोन
पहाड़ भेल। जे कहलौं सएह करब।”¦६११८¦
१९ सितम्बर २०१४


text:
भारतके राष्ट्रपति मुखर्जी ३दिन केलेल नेपाल में
अपन मिथिला , १७ कात्तिक–तिनदिन के राजकीय भ्रमण केलेल भारतीय राष्ट्रपति प्रणव मुखर्जी काठमाडौ अखुन पूगल अछि । राष्ट्रपति मुखर्जी दुपहर के साढे १२ बजे काठमाडौंमें त्रिभुवन अन्तराष्टिय एयरपोर्ट में उतरल अछि ।
भारतके राजधानी दिल्ली इन्दिरा गान्धी अन्र्तर्राष्ट्रिय एयरपोर्टसँ मुखर्जी विशेष प्प्लेनमे नेपाल ऐल अछि । मुखर्जीके स्वागतकेलेल नेपाल के राष्ट्रपति विद्यादेवी भण्डारी नेपाल के एयरपोट पुगल छेल । मुखर्जी एयरपोट से सिधा राष्ट्रपति भवन शितलनिवास पूगल अछी ।


text:
ब्लड कलेक्शन मॉनिटर मशीन खराब होयबाक अलावा एहिठाम कैको समस्या अछि, जाहिक कारण रक्तदान लेल आबै बला लोग सभके बहुत परेशानी केर सामना करे पड़ैत अछि। रक्त अधिकोष मे रक्त दान करनिहारक लेल दू चेयर केर व्यवस्था अछि, मुदा एक डोनर चेयर केँ दुनू आर्म केर संगे संग ब्लड कलेक्शन स्टैंड आओर मॉनिटर टूटल पड़ल अछि। टूटल पड़ल ब्लड कलेक्शन स्टैंड केर स्थान पर डीएमसीएच कर्मी प्लास्टिक केँ एक बाल्टी लगा ब्लड बैग राखीकेँ काज चलबैत अछि। जाहिक चलते रक्त दान करनिहार सभकेँ बहुत दिक्कत होयत अछि।
अपने क' बता दी एक ब्लड डोनर केर शरीर सँ 350 एमएल खून निकालल जायत अछि आओर मॉनिटर खराब होयबाक कारण डोनर केँ शरीर स' कतेक खून निकालल गेल ऐहिक सही जानकारी कर्मी सभकेँ नहि भेट पाबैत अछि। जाहि चलते कर्मी सही मात्रा मे खून नहि निकाली पाबैत अछि आओर एहिसँ विभाग मे जतबा खून संचयन होयबाक चाही, ओतबा नहि होयत अछि।
एक दिस अस्पताल प्रशासन रक्त केर महत्व क' प्रचारित करि लोग सभक बीच जन जागृति अभियान चला कहैत अछि कि अहाँक द्वारा कायल गेल रक्त दान कुनू जरूरतमंद केर जान बचा सकैत अछि। मुदा सच्चाई ई अछि कि दोसरक जान बचबै बला ई रक्त अधिकोष मूलभूत सुविधा केर अभाव मे खुद बीमार अछि और ऐहिक बदहाली दूर करबाक दिशा मे कोनो ठोस पहल नहि कायल जे रहल अछि। अपने क' बता दी एहि अस्पताल मे पूरा मिथिलांचलक संगे - संग नेपाल सँ सेहो मरीज इलाजक लेल आबैत अछि।


text:
मधुबनी। 22 दिसम्बर। [मिहिर कुमार झा "बेला "] रहिका सेंट्रल को-ऑपरेटिव बैंक लिमिटेड मधुबनी केँ 108म स्थापना दिवस मधुबनी मुख्य शाखा केर अलावा बाबूबरही शाखा मे सेहो खूब धूम -धाम सँ मनाओल गेल।
एहि अवसर पर बाबूबरही शाखा प्रबंधक विकाश कुमार झा कहलनि कि रहिका सेंट्रल को-ऑपरेटिव बैंक लिमिटेड मधुबनी बैंक 108म स्थापना दिवस मना रहल अछि। एहि मौका पर बैंक केँ सभ कर्मचारी आओर अधिकारी लोकनि नीक सँ नीक ग्राहक सेवा प्रदान करबाक शपथ लेलनि। ऐहिक संगे संह अप्पन आसपास साफ सफाई राखब आओर कन्या भ्रूण हत्या रोकबाक सभकियो विशेष शपथ लेलनि। एहि अवसर पर एलडीएम एम.एस अख्तर आओर डीडीएम नाबार्ड राजेश अग्रवाल केर संग रहिका सेंट्रल को-ऑपरेटिव बैंक लिमिटेड केँ प्रबंध निदेशक अजय भारती समेत सभ अधिकारी, कर्मचारी आओर शाखा मे आयल ग्राहक सभ मौजूद छल।


text:
एहि मामला मे किछ दिन पहिने राजू सहित 16 लोग के खिलाफ निगरानी थाना मे प्राथमिकी दर्ज कराओल गेल छल। प्राथमिकी मे आरोप छल कि आईएएस अधिकारी राजू जखन कल्याण विभाग के सचिव पद पर तैनात छला, ओहि समय अनुसूचित जाति आर अनुसूचित जनजाति छात्र सभके भेटै बला छात्रवृत्ति मे करोड़ों टाका केर हेराफेरी कायल गेल छल। ई मामला बरख 2013-14 मे छात्रवृत्ति मे अनियमितता बरतबाक अछि।
निगरानी विभाग भेटल शिकायत केर आधार पर एहि मामला के जांच ओहि बरख मार्च महीना मे शुरू केलन्हि। जांच के बाद निगरानी विभाग के पता चलल कि अनुसूचित जाति-जनजाति प्रवेशिकोत्तर छात्रवृत्ति के वितरण मे हेराफेरी भेल अछि।
निगरानी अन्वेषण ब्यूरो राजू के अलावा कल्याण विभाग के तत्कालीन विशेष सचिव सुरेश पासवान, सहायक निदेशक इंद्रजीत मुखर्जी, गोन्ना इंस्टीट्यूट के निदेशक, सचिव आर अन्य पर आईपीसी केर विभिन्न धारा आर भ्रष्टाचार निरोधक अधिनियम के तहत प्राथमिकी दर्ज करौलन्हि अछि। राजू 1991 बैच के आईएएस अधिकारी छैथ।


text:
बिहार मे एक सितंबर गुरुवार सं हाई स्कूल शिक्षक पात्रता परीक्षा फार्म मिलनाय शुरू भ गेल अछि. फार्म 9 सितंबर तक मिलत.
भरल फार्म अहां 12 सं 20 सितंबर के बीच जमा क सकय छी. एक बात ध्यान राखब जे जेहि ठाम सं फार्म खरीदब ओहिठाम जमा करब.
फार्म जमा करय के बाद जे रसीद
मिलत ओ अहांक एडमिट कार्ड के काज करत. एहि लेल ओहि रसीद के संभालि क राखब.
सरकार के तरफ सं कहल गेल अछि जे पिछला बेर कई सेंटर पर भेल हो-हंगामा के देखैत एहि बेर हर सेंटर पर पांचटा काउंटर बनाएल जाएत.
महिला... विकलांग के लेल आओर एसएस-एसएटी उम्मीदवार के लेल अलग-अलग काउंटर रहत.
पिछला दिन प्राइमरी आओर मिडिल स्कूल के लेल सेहो फार्म भरल गेल छल. ओहि मे लोक सभ काफी संख्या मे फार्म भरलखिन्ह. एतेक लोक फार्म भरलखिन्ह जे सरकार के दोबारा सं फार्म छपबाबय पड़ल.
पात्रता परीक्षा फार्म के दाम आम लोक के लेल डेढ़ सय टका राखल गेल अछि. जखन कि एसएस/ एसटी उम्मीदवार के लेल एकर दाम 75 टका रहत.
तं देर नहि करि जल्दी सं फार्म खरीद... नीक सं पढ़ि ओकरा भरि जमा करि दिअ. फार्म भरला के बाद परीक्षा के तैयारी सेहो शुरू करि दिऔ. अहां सभ के हमर शुभकामना.


text:
मंगलवार, 31 जनवरी 2017
बीहनि कथा
बिहनी कथा दहेज बेटिक अधिकार @ प्रभात पुनम लाल बौआ :- हे यौ बौआ काका , एगो गप करबाक छ्ल अहा स ! काका:- कि गप कह ने झट स ... लाल बौआ :- आइ काइल्ह दहेज मुक्त मिथिला ,दाइजो उन्मुलन , दहेज एक अपराध ,दहेज समाजक कलन्क आर नहि जानी कि कहादिन सभक नारा बड जोर सोर स लाइग रहल छै ! काका:- ह रौ हम्हु इ सब देख क बड अच्म्भित भेल थिकहु , भगवानक कृपा स चाइर गो बेटा के बाप छि हम, मोने मोन सोचने छल्हु जे बेटाक बिआह मे बेटिबाला के डार सरका क खुब पाई ऐठब मुदा इ दहेज बिरोधी सब त...... गेल भैस पाइन मे बाला कथनी क देलक ! लाल बौआ:- धु .......तोरि के ,काका तोहु ने अनेरे चिन्ता मे पैर गेलाह ! काका:- त तोहि कह ने झट स........जे आब दहेज कोना लेल जाए ! लाल बौआ:- आइ हौ काका ......हम सब पैढ लिख घाँस छिल लेल बैसल छि कि ? काका :- त कुनु जोगार लगाबे ने तब ने बुझबौ ! लाल बौआ:- एखन महिला अधिकार के बजार सेहो बड गर्म छै , तेह दहेज बेटिक अधिकार थिक ,दहेज महिलाक हक थिक कहि कए हम पढल लिखल युवा पत्रकार याह नाटक हेतु कलाकार बैन जाइछी ! आ जत जत आदर्श बिआह वा दहेज मुक्त मिथिलाक वाद साम्बाद हेतै हम वहि ठाम दहेज कए बेटिक अधिकार सङ जोईर देबै आ बड चलाकी पुर्वक लोक सभ के दिगभ्रमित क देबै अहा जुनि चिन्ता करि । आब कहु केहन लागल हमर योजना ! काका :- वाह वाह सच मे तु कलाकार छे नुनु
सदस्यता लें टिप्पणियाँ भेजें (Atom)


text:
पूर्णिया। 27 दिसम्बर। खाद्य आर उपभोक्ता संरक्षण विभाग केर निदेश व अपात्रता केर शर्त संबंधी जारी अधिसूचना केर आलोक मे एसइसीसी डाटा केर सत्यापनक बाद अपात्र लाभुक सभक पहचान करि अयोग्य लाभुक केर राशन कार्ड रद्द करबाक लेल प्रखंड विकास पदाधिकारी बैसा द्वारा लाभुक सभ के निर्गत नोटिस पर कैल्ह सोमवार दिन प्रखंड के पांच पंचायत के हजारों लाभुक सभ प्रखंड परिसर मे खूब बबाल केलन्हि आर जांच टीम के कामकाजक खिलाफ नारेबाजी नाराबाजी केलन्हि।
ग्रामीण सभक आरोप अछि कि कखन, कते आर कुन प्रकारेजांच कराओल गेल। ऐहिक भनक तक किनको नहि लागलैन्ह आर अचानक दुई दिन पहिने नोटिस भेटल कि सामाजिक आर्थिक जनगणना आधारित लक्षित जन वितरण प्रणाली केर अतंर्गत पूर्वीकता राशन कार्ड अपनेक द्वारा जे प्राप्त कायल गेल अछि, ओहिक जांचोपरांत अपनेक संबंध मे सुखी-सपन्न-तिपहिया वाहन-चारपहिया वाहन-सरकारी सेवा होयबाक सूचना प्राप्त भेल अछि। जाहिक आलोक मे सभ आवश्यक साक्ष्य के संग अधोहस्ताक्षरी के कार्यालय मे उपस्थित भ' अप्पनपक्ष राखी अन्यथा अपनेक पूर्वीकता प्राप्त गृहस्थी कार्ड रद्द करबाक दिशा में अग्रेतर कार्रवाही कायल जायत। ग्रामीण सभ आरोप लगबैत कहलनि कि एक दिन मे आर ओहो बिना कुनु जांच केना राशन कार्ड के रद्द करबाक नोटिस निराधार अछि।


text:
पंकज चौधरी "नवलश्री"
प्रस्तुत अछि हिनक परिचय हिनकहि शब्दमे---
माएक नाउ
: श्रीमती वन्दना देवी [गृहणी]
बाबूजीक नाउ
: श्री भागेश्वर चौधरी [लोक स्वास्थ्य अभियंत्रणा विभाग (बिहार सरकार)मे कार्यरत]
जीवनसंगिनी
: मनीषा चौधरी [स्नातक (प्रतिष्ठा), बी.एड.]
जन्मतिथि
: 11-09-1980
जन्मस्थान
: राजनगर (मधुबनी, मिथिला)
निवासी
: गाम एवं पत्रालय- सुगौना (चौधरी पट्टी)
प्रखण्ड - राजनगर,
जिला-मधुबनी, मिथिला
शिक्षा :
प्रारंभिक
: सेंट एंड्र्यूज स्कूल, भागलपुरसँ
माध्यमिक
: अनूप उच्च विद्यालय, भटसिमरीसँ
अंतर-स्नातक
: यू पी वर्मा महाविद्यालय, मुंगेरसँ (विज्ञान विषयक संग)
स्नातक
: रामकृष्ण महाविद्यालय, मधुबनीसँ (वाणिज्य विषयमे प्रतिष्ठा)
सम्प्रति आइ. सी. ए. आइ. (नव दिल्लीसँ) सी. ए. (फाइनल) आ आइ. सी. एस. आइ. (नव दिल्लीसँ) सी. एस. (फाइनल)मे अध्ययनरत। संगहिं एकटा निजी कम्पनीमे प्रबंधक (वित्त एवं कर) पदपर कार्यरत।
रुचि :
साहित्यिक गतिविधि, संगीत, अध्ययन-अध्यापन
साहित्यक क्षेत्रमे पहिल डेग
:
पारिवारिक पृष्ठभूमिमे साहित्य कतहु नै छल। अंतर-स्नातक विज्ञानसँ आ स्नातक वाणिज्यसँ रहल मुदा तइयो साहित्य आ संगीत प्रति अनुराग सभदिन बनल रहल। चिट्ठी लिखबाक स'ख शुरुएसँ रहल। चिट्ठी सभके आकर्षक बनेबाक उद्देश्ये ओहिमे तुकबन्दीक किछु पांति सभ सेहो जोड़य लगलहुँ। आरम्भमे कविता, शायरी, कथा आ गीत प्रति प्रमुख आकर्षण रहल। अन्तर-स्नातकमे रही त' पहिल (हिन्दी भाषामे) कविता लिखने रही। तदुपरान्त निरंतर किछु-किछु लिखबाक प्रयास करैत रहलहुँ। कॉपीक आगाँक पन्ना दिससँ शैक्षणिक आ पाछाँ दिससँ साहित्यिक गतिविधि निरंतर चलैत रहल। ओहि समयावधिमे भरिसके कोनो एहन कॉपी छल होएत जाहिमे पाछाँ दिससँ किछु पन्ना पर तुकबन्दीक मोसि नहि टघरेने होए।
मैथिलीमे रचनाक आरम्भ
:
आरंभिक शिक्षा भागलपुरसँ भेल मुदा घ'रक वातावरण सभदिन मैथिलीमयी रहल। धिया-पुतामे मैथिली-संस्कारक संचरण होइत रहए, एहि कारणें माए-बाबूजी शहरमे रहितो परिवारमे संवादक माध्यम मैथिलीए बनने रहलनि। नेनपनेसँ मैथिली प्रति हमरा बड्ड स्नेह रहल मुदा अंतर-स्नातक पूरा होए धरि रचनाक मादे मैथिलीमे किछु विशेष नै केलहुँ। स्नातक-अवधिमे मैथिली प्रति प्रेम जागल। आ से एना जागल जे हिन्दीमे लिखब बन्न भ' गेल। वर्ष 2001मे पहिल मैथिली कविता "माए मैथिली छथि आह्वान करैत" लिखलहुँ जे वर्ष 2012मे “मिथिमीडिया” आ “मैथिली दर्पण”सँ प्रकाशित सेहो भेल।
गजलकार रूपमे स्थान आ सामान
:
वर्ष 2012 हमर लेखनी लेल विशिष्ट रहल। वर्षारंभमे मुखपोथीसँ जुड़लहुँ। मार्चमे आदरणीय गजेन्द्र ठाकुरजी जहन "विदेह" समूहसँ जोड़लन्हि त' साहित्यक कएक टा अमूल्य रत्न सभसँ भेंट भेल। तदुपरान्त आशीष अनचिन्हार जी "अनचिन्हार आखर"सँ जुड़बा लेल हकारलन्हि। ओना त' रचना हम मुखपोथी, विदेह आ अनचिन्हार आखरसँ जुड़बासँ पहिलेहो करैत रही मुदा जँ "गजलकार" रूपमे हमरा स्थान आ सम्मान भेटल अछि त' श्रेय हम निःसंकोच "विदेह" आ "अनचिन्हार आखर"कें देब। अनचिन्हार आखर आ आशीष अनचिन्हारजीसँ गजलक मादे बहुत किछु सिखबाक-बुझबाक लेल भेटल। विशेष क' गजलक व्याकरण पक्षमे। मार्च 2012सँ निरन्तर लिखैत रहलहुँ आ पाठकवर्गसँ सुझाव आ सहयोगक अपेक्षे "मुखपोथी" आ "अनचिन्हार आखर"पर परसैत रहलहुँ। रचनाकार आ पाठक लोकनिक अपूर्व सहयोग आ समर्थन भेटल। प्रोत्साहनसँ आर मेहनति करबाक लेल मनोबल भेटैत रहल।
विदेह आ अनचिन्हार आखरसँ जुड़लाक एक्के मास बाद अनचिन्हार आखर द्वारा प्रायोजित “गजल कमला-कोशी-बागमती-महानंदा" (बाल-गजल श्रेणी) सम्मानक पहिल चरण (मास अप्रैल 2012) लेल हमर एकटा बाल-गजल चयनित भेल। तदुपरान्त मास दिसंबर 2012 (पहिल चरण) लेल हमर एकटा गजल सेहो चुनल गेल। वर्ष-2012 लेल "गजल कमला-कोशी-बागमती-महानंदा" (गजल श्रेणीमे) सम्मान सेहो भेटल। मुख्य चयनकर्ता श्री जगदीश चन्द्र ठाकुर "अनिल" जीक प्रोत्साहन आ आशीष भेटल। संगहि एहि सम्मानक बाल-गजल श्रेणीमे श्रीमती प्रीती ठाकुरजी हमर बाल-गजलकें सराहलन्हि आ एकरा "तेसर स्थान"पर रखलन्हि।
"विदेह" आ "अनचिन्हार आखरसँ" जुडलाक बाद पहिने "सरल-वार्णिक बहर" आ तदुपरांत "अरबी बहर"मे सेहो बहुत रास गजल कहलहुँ। आइ धरि लगभग सवा-सए गजल (गजल, बाल-गजल, भक्ति-गजल आ हजल मिला कँ) कहि चुकल छी आ लगभग 10-12 टा गजलकें पूर्ण रूप देब शेष अछि। एहि पाछाँ हमर मेहनति जे हो मुदा साहित्यिक संगी आ मार्गदर्शक लोकनिक सहयोग आ सुझाव सेहो महत्वपूर्ण अछि। एहि सहयोगक बिना एतेक आगाँ बढ़ब सहज नै।
रचनाक प्रकाशन/प्रसारण/संकलन
:
गजलक अलावा कविता, गीत, कथा, आलेख, रुबाई, हाइकू आदि सेहो लिखैत रहलहुँ अछि मुदा रचनामे गजलक बहुलता रहल अछि। मुखपोथीक अलावा बहुत रास गजल, कविता, गीत, कथा, आलेख पत्र-पत्रिका (विदेह-इ पत्रिका, मिथिमीडिया, श्री-मिथिला, मैथिली दर्पण, मिथिलांचल-टुडे, स्मारिका आदि)मे सेहो छपैत रहल अछि। अगस्त 2012मे हमर एकटा हजल "हौ दैव किएक विआह केलहुँ …" जनकपुर (नेपाल) एफ.एम. (रेडियो)सँ प्रसारित सेहो भेल। कार्यक्रमक संचालक आदरणीय धीरेन्द्र प्रेमर्षि जीक बड्ड प्रोत्साहन भेटल। आदरणीय "तारानन्द वियोगी" जीक सुझाव आ भाइ "रौशन चौधरी" जीक सहयोगसँ अपन रचना सभके एकठाम समेटबा आ सरियेबाक उद्देश्यसँ नवम्बर 2012मे "www.aanjur.in"नाउसँ एकगोट जालवृत सेहो बनवेलहुँ। जालवृतक माध्यमे सेहो बहुत रास प्रोत्साहन भेटल।
धन्यवाद ज्ञापन
:
साहित्य आ संस्कार दुनु क्षेत्रमे हमर जे अर्जन अछि तकर पूर्ण श्रेय हम अपन माए-बाबूजी-भाए-बहिनकें देबए चाहब। संगहि गुरु श्री मुनीन्द्र नाथ मिश्र आ श्री जीवेश्वर चौधरी सदिखन पथप्रदर्शक रूपमे आशीष दैत रहलनि अछि। साहित्यिक बाटमे सेहो किछु एहन सखा आ मार्गदर्शक (गजेन्द्र ठाकुर, आशीष अनचिन्हार, चन्दन झा, राजीव रंजन मिश्र, अमित मिश्र, मनु भाइ, ओम प्रकाश झा, मिहिर झा, गुंजनश्री, आदि) सभ भेटलन्हि जनिका बिनु सभ बेमानी, सभकिछु सुन्ना। ऋणी छी पाठक लोकनिक जे अपन व्यस्त जीवन-शैलीसँ समय निकालि हमर रचना सभ पढ़लनि आ समुचित प्रोत्साहन आ मार्गदर्शन केलन्हि। संगहि आभार ओहि सभ व्यक्ति/संस्था प्रति जे हमर रचना सभके प्रकाशन/प्रसारण योग्य बुझलन्हि।


text:
जिनकर पति खटि रहल परदेस,
पैसा-कौडी के चक्कर मे,
कवि- श्री राजेश रंजन झा, जन्म- 31 जनवरी, 1980। पिता- श्री सुनील कुमार झा, ग्राम- महतबार, पोस्ट- घनश्यामपुर, जिला-दडिभंगा (बिहार)। वर्ष 2001 में ल. ना. मि. विश्वविद्यालय, दडिभंगा सँ भौतिकी विज्ञान में स्नातक। लेखनक शौक बच्चे सँ, एहि मंच पर हुनक दोसर प्रकाशित रचना। सम्प्रति I.T.C. में Logistic Executive के पद पर कार्यरत। सम्पर्क- +91-9818554046 (नई दिल्ली)
छोडल अपन स्वर्ग सन देश,
खेत पथार सँ की होमय बला,
बाढि डाकिनी करय संहार,
एहि सँ बढियाँ गर्दक नौकरी,
अंत मास मे भेटय पगार,
फोन-फान त' पसरि गेल छै,
भरि देहात मे गामे-गाम,
जकरा छन्हि सुविधा से,
तृप्त करय छथि अपन कान,
एखनो केओ छथि आस लगौने,
दोसरक आँगन मे बजतै घंटी,
कुशल समाचारो बुझितहुँ,
बात क' लैतय बबली-बंटी,
साल भरि पर गाम आबय छथि,
फगुआ, दशमी आ की छठि,
बरखक फल सन तृप्त होयत छन्हि,
नव जोडि के रकटल भेंट,
की बीतैत हेतन्हि हुनका पर,
सोचबय कने बैसि के भाय,
ढृढ निश्चय भ' मन करियौ,
एहि विरहा के कोन उपाय?


text:
बिना कएने धरम-समाजक लोक-लाजक कोनो परवाहि
वृद्ध पितामह अनने छथि खोड़षीकें बिआहि...
परिस्थिति
पंडित सुधाकरजीक धर्मपत्नी द्वितीया, स्वकीया
आ हमर नवजात वासना परकीया
दुन्नू अछि बान्हल कुल-शील ससरफानीसँ
वैवस्वत मनुक महावाणीसँ
परनारीक नाम नहि लिअ’
परपुरुषकें दिअ’ देह नहि छूअ’
मनेच्छाक करू जुनि गप्प, हृदयधारकें राखू सम्हारि
देखू काटए नहि, बिखधरकें पहिनहि दिअ’ मारि
मोनक वातायन पर टाँगू मोट-मोट कारी-कारी परदा
खाइत रहू कामनाक माटि, फँकैत रहू निवृत्तिक गरदा
द्रवित, दुखित, भ्रमित रहू होइते आत्माक क्रन्दनसँ
बान्हल छेकल रहू स्मृति-पुराण संहिताक बन्हनसँ
लक्ष्मण-रेखासँ
नियतिक व्यंग्यपूर्ण लेखासँ...
कथा
मुदा, (ई ‘मुदा’ अछि कतेक नग्न, अछि कतेक भग्न)
अर्थार्जनमे सदिखन रहै छथि सुधाकरजी मग्न
जमीन्दर (पहिने छलाह। आब नेता) देशक द्वार पर प्रति राति
करैत गप्प शप्प ओएह जे जमिन्दारिनीकें सोहाति
बँचै छथि पुराण
बँटै छथि धर्मक ज्ञान, त्याग, बलिदान
जे एहेन छलाह राजा शिवि, एहेन छलाह दधीचि
कर्तव्य-रक्षार्थें अपने सोनितसँ धरा देलनि सींचि
एहेन छलीह गार्गी, मैत्रोयी, सीता, अनुसूया, सावित्राी
अपन शक्तिसँ केलनि गौरवान्वित ई धरित्राी
एहेन छलाह पूर्णपरब्रह्म श्रीकृष्ण भगवान
केलनि गोपिकाक रूप-गंगामे भरिपोख स्नान
... सुधाकरजी बँटै छथि मर्मज्ञान
आ, एम्हर हुनकर द्वितीया, बनि पूर्णिमाक चान
गबै छथि मधुर स्वरें कोनो नटुआसँ सूनल गान--
केहेन चतुर भौजाइ रे
मोन होइ छै दिअर संगें जाइ रे
कनकलता सन देहक कंचन फल छै
कतबो जतनहुँ आँचर तर ने समाइ रे...
सत्य
गबै छथि मधुर स्वरें गान, भ’ खिड़की लग ठाढ़ि
हमरा हृदयमे उठै’ए जेना कोसिकाक बाढ़ि
उफनै’ए कामनाक धार
(की हएत अनर्गल जँ रोकी नइं मोन-सागरक फेनिल ई ज्वार?)
उपसंहार
फूसि थिक मनुदेवताक स्मृति, फूसि थिक व्यासदेवक गीत
आइ थिक कलियुग, त्रोतामे मरलीह सीता
मरि गेलाह एक पत्नीव्रतधारी पुरुषोत्तम राम
नइं मरल मुदा, शिवक तृतीयो नेत्रा ज्वालासँ काम
भेलै नइं संसारक कोनो क्षति
सीताक मरनइं की, जीविते छथि एखन लक्ष-लक्ष रति
मरलीह एखनऊँ नइं गौतमक पत्नी अहिल्या सुकामा
मरलाह श्रीकृष्ण, जिबते अछि रूपभिक्षुक हमरा सन सुदामा
आ,
जनमिते रहती नितप्रति अगणित अहिल्या सुकुमारी
(ताकत अवस्से स्वस्थ वृक्ष, माधवी लता थिक नारी)
जावत अछि जीवित एक्कोटा बूढ़ बोको गौतम
नइं हटि सकत ई तम
गबिते रहती नारी परपुरुखक सहगान
करिते रहत पुरुख-जाति सहस्त्रा अहिल्याक धेआन...


text:
रोशन कुमार मैथिल'क कथा 'मर्यादा'
=====================================================
दुपहिरियाक समय छल। हमरा दलानपर तास खेलिनिहार लोकनिक मजरेटी लागल छल। खेलाड़ी लोकनिक अतिरिक्तो लगभग 7-8 गोटे खेल देखबा लेल बैसल छला। ओहिमे हमहुँ सन्हिया कऽ बैसल रही। तखने मोबाइलमे आयल मैसेजपर नजरि पड़ल। पंकज बाबुक मोबाइलसँ मैसेज आयल छल। तै ँ हम झट दऽ एस.एम.एस. पढ़बा लेल मोबाइलपर क्लिक केलौ। मैसेजक पहिल लाइन ‘शशिप्रभा दीदी नहि रहली’ पढ़ैत देरी जेना हमरा देहमे करेण्ट लागि गेल। पहिने तँ विश्वास नहि भेल, मुदा पंकज बाबुपर अविश्वास करबाक कोनो काराणो नहि छल। किछु कालक बाद जखन स्थिर भेलौ। तँ दलानपरसँ बाहर आबि पंकज बाबुकेँ हम फोन केलौ। -पंकज बाबु की सत्ते प्रभा दीदी आब एहि धरा धामपर नहि रहली ? -हाँ हमरो एखने ई समाद भेटल अछि। तै ँ जँ अहा। दरभंगामे छी तँ शीघ्र डीएमसीएच पहुँची। -पंकज बाबु हम तँ एखन गाममे छी। संगे भोरेसँ बरखा छूटबाक नाम नहि लऽ रहल अछि। एहनमे हमर दरभंगा पहुँचब संभव नहि अछि। -यैह समस्याँ तँ हमरो संग अछि... एहिमे आब कयले की जा सकैछ। जाय वाली तँ चलि गेली।
पंकज बाबुसँ बात करबाक बाद मोन जेना विचलित भऽ उठल। रहि रहि कऽ शशिप्रभा दीदीक आभा हमरा सोझामे ठाढ़ होबऽ लागल। हृदय एखन धरि मानबा लेल तैयार नहि छल जे प्रभा दीदी हमरा लोकनिके ँ छोरि कऽ चलि गेली। एखन उमेरो कहाँ बेसी भेल छलनि। लगभग 40-45 बरख भेल हेतनि। एखने तँ किछु दिन पहिने हुनक बेटाक विवाहमे भेट भेल छल। प्रभा दीदी बड़ प्रसन्न छली। समाजक नियमक विपरीत जा ओ अपनो बेटाक विवाह देखऽ हेतु बरियाती गेल छली। किछु गोटे एहि बातक कुचर्च सेहो केने छला, मुदा प्रभा दीदी लेल धनिसन। ओ तँ बस अपन बातक पक्का छली। प्रभा दीदीसँ हमर कोनो व्यक्तिगत संबंध नहि छल। हुनकासँ मात्र एक आध बेर भेट भेल छल। ओहि एक-आध भेटमे हम हुनकासँ बड़ प्रभावित भेल रही।
बाजब-भुकबमे ओ बड़ बोल्ड छली। कोनो तरहक बात करबामे हुनका धाख नहि होइत छल। भने ओ बात सेक्ससँ सम्बन्धित कियक नहि होइ। हमरा आइयो बड़ नीकसँ मोन अछि। पहिल बेर हुनका ओहि ठाम हम अपन मित्रक संग गेल छलौ। एहि क्रममे किछु गप उठल। चुकि बात छौड़ी-छौड़ा वला छल तै ँ हम हुनका सोझामे बेसी दिलचस्पी नहि लेलौ मुदा प्रभा दीदी निधोख भऽ बाजैत रहली। हम आ हमर मित्र हुनका हाँमे हाँ मिलबैत रहलौ। प्रभा दीदीक कहब छलनि जे ओही छौड़ीक नानीक घर हुनके टोलमे छनि। तै ँ ओ ओकरा रग-रगसँ वाकिफ छथि। एहिमे ओहि लड़काक कोनो दोष नहि अछि। सभटा खेल ओहि अबंड छौड़ी द्वारा खेलल गेल अछि।
हुनका एहि ठामसँ एबाक बाद हुनका सन्दर्भमे हम आ हमर मित्र बड़ी काल धरि बात करैत रहलौ। हमर मित्रक कहब छलनि जे आइ धरि ओ एतेक बोल्ड महिला नहि देखने छला। एकरा बाद प्रभा दीदीसँ कतौ ने कतौ भेट होइत रहल। एहि क्रममे संबंध प्रगाढ़ होइत गेल।
आइ प्रभा दीदीक मुइला लगभग 2 मास भऽ गेल। हम गामसँ दरभंगा आबि गेल रही। एहि क्रममे किछु गेाटेसँ ज्ञात भेल जे प्रभा दीदीक मृत्यु नेचुरल नहि छल। ओ विष खा नेने छली। ओतहि किछु गोटेक कहब छलनि जे डाॅ. हर्ष बाबु प्रभा दीदीके ँ विष खुआ मारि देलनि। ओना हमर मोन ई मानबा लेल पहिने तँ तैयारे नहि भेल मुदा जखन प्रभा दीदीक पड़ोसी आ हुनक सहेली उषासँ भेट भेल तँ सभ किछु स्पष्ट भऽ गेल। उषा दीदी हमरा आरम्भसँ अन्त धरिक कथा सुना देलनि।
प्रभा दीदी बेटाक विवाह करेबा लेल बड़ व्याकुल रहऽ लागल छली। घटक सभक कोनो कमी नहि छल मुदा डाण् हर्ष कोनो परिवारके ँ पसिनने नहि करै छलथिन। अन्तमे जखन प्रभा दीदीक हठ बहुत बढ़ि गेल तखन डाक्टर साहेब दरभंगा मेडिकल काॅलेजमे पढ़ि रहल हुनक एक गोट छात्रा अरपिताक पिताके ँ विवाहक हेतु प्रस्ताव पठौलनि। प्रभा दीदी अरपिताके ँ देखैत देरी पसिन कऽ लेने छलथिन। ओ तँ मात्र आब विवाहक प्रतीक्षा कऽ रहल छली। डाक्टर साहेबक प्रतिष्ठा देखि अरपिताक माता-पिता विवाह लेल तैयार भऽ गेला। धुमधुमाक संग विवाह संपन्न कराओल गेल। चतुर्थी दिन प्रभा दीदी द्विरागमन करा अरपिताकेँ अपना घर लऽ अनली। चतुर्थी रातिक लगभग 12 बजे अरपिता कोनो बात पर तमशायल छली। कियक तमशायल छली आ किनकापर से ककरो ज्ञात नहि भेल। ओना अन्तमे उषाजीसँ ज्ञात भेल जे सत्ते प्रभा दीदी विष खेने छली। प्रभा दीदी एहन डेग कियक उठेलनि ताहिपर उषाजी चुप्पी साधि लेलनि। ओना हमरा द्वारा बेर बेर आग्रह करबापर उषाजी ई अवश्य बतेलनि जे हुनको सन्देह छनि जे डा. हर्ष बाबु चन्दा दीदीकेँ विष खूवेलनि अछि।
सन्देह हेबाक कारण पुछबापर उषाजी कहलनि जे सन्देहक पहिल कारण अछि जे प्रभाा जीकेँ जखन हाॅस्पिटलमे एडमिट कराओल गेल तखन ओ प्रायः मरि चुकल छली आओर दोसर जे हॅास्पिटलमे पोस्टमार्टम नहि होइ एहि लेल डा. हर्ष जमीन आसमान एक कऽ देने छला। एहिलेल ओ अपन पत्रकार मित्रक सहयोग लेबाक संग-संग शहरक एक गोट प्रतिष्ठित आ वरिष्ठ डाक्टरक सेहो मदति नेने छला। आब अहीं कहू जे जँ प्रभा दीदीक मृत्यु नार्मल छल तखन डा. हर्षक डरक कारण की ? कियक हुनक एक गोट मित्र पोस्टमार्टम रिपोर्ट बदलऽ हेतु बोरा भरि पैसा देबाक प्रस्ताव फोनपर देलनि। उषाजीक ओहि ठामसँ एबाक बाद हम एहि खोजबीनमे लागि गेलौ जे आखिर मामला की अछि। एहि क्रममे हमरा जे ज्ञात भेल से सुनि हम अवाक रहि गेलौ। सत्त वा झूठ से तँ नहि कहि मुदा तरे-तर समाजमे एहि बातक चर्चा छल जे डा. हर्ष अपन पुतहु अरपीताक संग विवाहसँ पूर्वहिसँ फसल छथि। मधुश्रवाणीक प्राते ई बात प्रभा दीदी जानि गेल छली। पहिने तँ ओ लोक-वेदक लाजे एहि बातके ँ गौण रखलनि। संगहि हर्ष बाबुके ँ समझेबाक प्रयास केलनि। ओना हर्ष बाबु जखन अरपीतासँ सम्बन्ध तोड़बाक बात नहि मानलनि तखन प्रभा दीदी अरपीताके ँ समझेबाक प्रयास केलनि। अरपीता हुनक बात मानबासँ साफे नठि गेली। अरपीताक कहब छलैक जे आब ओकरा लग कोनो विकल्प नहि अछि। कारण ओकर पति ओकरा प्रसन्न रखबाक क्षमता नहि रखैत छथि। तै ँ जेना चलि रहल अछि। तहिना चलल देल जाय। अन्यथा ओ एहि बातक भंडाफोड़ कऽ देती जे हनुक पुत्र हुनका योग्य नहि अछि। संगहि एहन पुत्रक संग विवाह करा ओ लोकनि ओकर जीवन बर्बाद केलनि अछि। प्रभा दीदी लग आब अरपीताक बात मानबाक अतिरिक्त कोनो आन चारा नहि छल। तै ँ ओ बेचारी आँखिक सोझामे अरपीता आ डा. हर्षक रसलीला देखैत रहली।
पहिने तँ डा. हर्ष आ अरपीता, प्रभा दीदीक परोक्षमे खेला बेला करैत छली मुदा ओहि दिन जखन प्रभा दीदी बजारसँ आपस एली तँ ओ देखलनि जे हुनका बेडरूममे हुनके पंलग पर अरपीता अपन ससुर डा. हर्षक संग आपत्तिजनक स्थितिमे छथि। ई बात हुनका बर्दास्त नहि भेलनि। तै ँ ओ भनसाघरमे राखल मूस मारबाक दवाई खा लेलनि। ओमहर अरपीता आ डा. हर्षक जखन खेला बेला समाप्त भेल तँ ओ लोकनि देखलनि जे प्रभा दीदी फर्शपर ओंघरायल छथि आ गज पोटा हुनका मुँहसँ जा रहल छनि। एकर बादो ओ लोकनि प्रभा दीदीके तखन हास्पिटलमे एडमिट नहि करा अगिला दिन अर्थात 10-15 घंटाक बाद हुनका हास्पिटलमे एडमिट करेलनि।
आइ प्रभा दीदीक पहिल बरखी अछि। डा. हर्ष एहि बातक जनतब फेसबुकपर सेहो देलनि अछि। आइ ओ अपना घरपर प्रभा दीदीक आत्माक शान्ति हेतु श्रद्धांजली सभाक आयोजन केने छथि। हम आ हमर मित्र सेहो ओहिमे उपस्थित हेबा लेल आयलौ अछि। हर्ष बाबुक चेहरापर दुखक कोनो छाप नहि अछि। अरपीता शोलह श्रृंगार केने अतिथि लोकनिक स्वागतमे लागल छथि। एहि क्रममे हमर ध्यान अरपीतापर जाइत अछि जे इशारासँ डा. हर्षके ँ बजा रहली अछि। किछुए कालमे डा. हर्ष अपना कोठली दिस विदा होइत छथि। हुनका पाछा-पाछा हमहुँ जाइत छी आ खिड़कीक अढ़सँ कोठलीमे झाखि कऽ देखैत छी। हर्ष बाबु आ अरपीता अलिंगनबद्ध छथि। अपना आँखिसँ देखल ई दृष्य हमरा ओ बात मानबा लेल विवश कऽ दैत अछि जे आइसँ किछु दिन पहिने किछु गोटेक मुँहे सुनने रही। संगहि ई सोचबापर सेहो विवश कऽ दैत अछि जे ई केहन मर्यादा अछि जेकर पालन ई लोकनि घरक भीतर तँ नहि मुदा बाहर समाजक बीच पालन करै छथि।


text:
मंगलवार, 5 मार्च 2013
दहेज मुक्त मिथिलाक सफलतम २ वर्ष पूरा
दहेज मुक्त मिथिला: तेसर वर्षमें प्रवेश(विशेष प्रतिवेदन)
दहेज मुक्त मिथिला आइ ३ मार्च २०१३ तेसर वर्षमें प्रवेश पौलक - विगत दू वर्षमें उपलब्धि सामान्य सऽ सेहो निचां रहल जेना हमर अनुभूति कहि रहल अछि। असफलता-सफलताक द्वंद्वमें फँसबाक लेल नहि, लेकिन आत्मनिरिक्छण लेल ई जरुरी जे दुनू विन्दुपर समीक्छा जरुर कैल जाय।
सफलता आ असफलताक सूची:सफलता १. सौराठ सभागाछी पुन: उत्थान हो ताहि लेल सार्थक सहकार्य। २०११ व २०१२ दुनू वर्ष।
असफलता १. बहुतो युवा द्वारा गछलाके बादो सभामें नहि आबि चोरा-नुका के विवाह करब घोर असफलता आ शायद आरोपके सिद्ध करयवाला जे कहयकाल मात्र दहेजके परित्याग लेल शपथ लेल गेल लेकिन विवाह घडी चोरा-नुका कार्य करब याने अवश्य किछु संदेहास्पद व्यवहार तरफ इशारा करैत अछि।
सफलता २. दहेज मुक्त मिथिला लेल पूर्ण प्रजातांत्रिक चुनाव अनलाइन सभा द्वारा करैत एक कार्यकारिणीक गठन।
असफलता २. मैथिलक आम स्वभाव जे आपसमें मेलके कमी, व्यक्तिवादी बनैत मुद्दाके दरकिनार करैत केवल आपसमें घमर्थनबाजी करब तेकर खुलेआम प्रदर्शन आ विभिन्न बहाने पलायनवादी मानसिकताक प्रदर्शन। एकजूटतामें कमी, अभियानक गतिमें शिथिलता।
सफलता ३. दहेज मुक्त मिथिला लेल वेबसाइटके निर्माण, फीचर व फेसिलिटी पर सुन्दर समझदारीक संग कार्य संचालन सँ एक कीर्तिमान स्थापित कैल गेल।
असफलता ३. उपरोक्त वेबसाइट के समय-समयपर स्थिति-परिस्थिति अनुरूप बदलैत आम जन लेल उपयोगी बनेबाक छल, लेकिन वेब एडमिनिस्ट्रेटर राजीव झा'क व्यक्तिगत व्यस्तता वा अन्य कारणे आवश्यक आश्वासनक बावजूद कोनो कार्य पूरा नहि होयब बहुत पैघ असफलताक द्योतक, एकर समाधान लेल समुचित सहकार्य के पूर्ववत् राखब जरुरी या नहि तऽ नव वेबसाइट निर्माण लेल कदम उठेबाक आवश्यकता।
सफलता ४. २०११ अगस्तमें विराटनगरमें संकल्प दिवस भव्यताक संग मनायल गेल - सैकडों जनसमूह दहेजक कूप्रथा विरुद्ध शपथ लेलाह। नेपालक विभिन्न एफ-एम पर अभियानक जोर-शोर सँ आवाज भेटब - हिन्दुस्तान, प्रभात खबर, जागरण लगायत नेपालक विभिन्न पत्र-पत्रिकामें अभियान प्रमुखता सँ जगह पेलक जेकर सार्थक संवाद सँ लाखों जनसमूह लाभान्वित भेल।
असफलता ४. २०११ में दिल्लीमें राष्ट्रीय अधिवेशन करबैत सगर मिथिलामें दहेज विरुद्ध शंखघोषके महा-योजना विफल। कारण अनेक - दिल्लीमें संगठनके कोनो मजबूत रूप नहि, जे संग वैह द्रोही... आ कतेको अन्य कारण। फलस्वरूप कार्यकारिणीमें आपसी कलह आ टूट-फूट, एक नव संस्थामें एहि तरहक व्यवहार सँ कमजोरी आयब स्वाभाविक।
सफलता ५. २०११ के दुर्गा पूजामें गाम-गाम भ्रमण आ अभियानक प्रचार।
असफलता ५. अभियानमें अपेक्छा सभ सदस्य सँ रहितो बहुतो गाम पधारल सदस्य द्वारा कोनो व्यक्तिगत प्रयास नहि कयला सँ हतोत्साहके प्रसार।
सफलता ६. २०११ दिसम्बरमें विराटनगरक अन्तर्राष्ट्रीय मंच सँ जनसमूह द्वारा दहेज मुक्त मिथिलाक अभियान प्रति समर्थन हेतु सहयोग के आह्वान, नेपालमें दमुमि निर्माण लेल करुणाजी द्वारा प्रतिबद्धता आ सफलतापूर्वक संस्थाक पंजियन कार्य पूरा।
असफलता ६. आन्तरिक राजनीति आ आरोप-प्रत्यारोप सँ पुन: आपसी विश्वासमें ह्रास, पंजियन उपरान्त सोचल कार्य में देरी।
सफलता ७. सौराठ सभामें जानकी नवमी मनयबाक कार्य पूरा।
असफलता ७. जाहि तरहक विचार गोष्ठी करेबाक नियार छल ताहिमें घोर कमी - पुन: आपसी विश्वासमें कमीके कारण तथा अनावश्यक शंका तथा गैर-जरुरी राजनीतिक हस्तक्छेप सँ अभियानकेँ हतोत्साहित कैल गेल। खर्चक बावजूद आवश्यक उपयोगितामें अकाल।
सफलता ८. सौराठ सभा २०१२ में दू दिन सफलतापूर्वक सहभागिता।
असफलता ८. सौराठ सभा २०१२ में राजनीति हस्तक्छेपके कारण शिथिलता।
सफलता ९. दुर्गा पूजा २०१२ में पुन: गाम-भ्रमण आ सौराठ धरोहर के पुनरुत्थान संग माँगरूपी दहेजक प्रतिकार लेल प्रत्येक गाममें एक समिति निर्माण लेल अनुरोध। आगामी सौराठ सभा २०१३ तक एकर प्रतिवेदन प्रकाशन करबाक नियार।
असफलता ९. हरेक कार्य करबाक लेल समूहगत प्रयासके सार्थकता बुझबा में अधिकांश सदस्य असमर्थ आ बस केवल आपसी कट्टी-फट्टी खेल में महत्त्वपूर्ण कार्य करबा तरफ किनको ध्यान नहि होयब।
सफलता १०. राष्ट्रीय स्तर केर पंजियन लेल समस्त कागजी कार्य पूरा - दिल्लीमें आवेदन जमा। पंजियनक प्रक्रिया निरंतरतामें।
सफलता ११. सौराठ सभा २०१२ सँ दू दूल्हाक दहेज मुक्त विवाह करबाक कारणे सम्मान कार्यक्रम विराटनगर के अन्तर्राष्ट्रीय मंच सँ नेपालक उप-प्रधान तथा गृहमंत्री विजय कुमार गच्छदार द्वारा प्रशस्ति पत्र तथा उपहार प्रदान करबाक कार्यक्रम दहेज मुक्त मिथिला (नेपाल) - अध्यक्छा श्रीमती करुणा झा आ सहकार्य मैथिली सेवा समिति - विराटनगर।
असफलता ११. मधुबनीमें औझके दिन तेसर वर्षगांठ मनयबाक लेल अन्तर्विद्यालय स्तरीय वाद-विवाद प्रतियोगिता सँ युवा-पीढीक मानसिकता ऊपर आवश्यक प्रेरणा-स्थापना पर परीक्छा आ संयोजकक अनावश्यक भय तदोपरान्त पलायनवादी मानसिकताक कारणे विफलता।
आगामी योजना:
१. अप्रील २०१३ में मधुबनीमें प्लस २ स्तर के परीक्छा देल छात्र-छात्रा द्वारा दहेज विषय पर वृहत् वाद-विवाद प्रतियोगिताक आयोजन।
२. कम से कम एको गाम में ५ गरीब छात्राक पढाई करेबाक लेल संस्था द्वारा गोद लेबाक प्रक्रिया।
३. नेपालमें प्रत्येक महीना विद्यालय-महाविद्यालय स्तरीय युवा-युवती द्वारा वैचारिक आदान-प्रदान तथा सी-एफएम राजविराज द्वारा रेडियो प्रसारण।
४. जानकी नवमी मनेबाक लेल दरभंगा जिलामें कार्यक्रम। सौराठ सभा तर्ज पर वैवाहिक योग्य युवा-युवतीक लेल सभा आयोजन पर समूह-बहस कार्यक्रम।
५. हरेक जिलामें किछु न किछु कार्यक्रम करबाक नियार। संयोजन लेल स्थानीय कार्यकर्ता व संरक्छक के खोज निरंतरतामें।
एवं बहुतो अन्य!
महत्त्वपूर्ण नोट:१. दहेज मुक्त मिथिला कोनो एनजीओ नहि छी - ई स्वस्फूर्त एवं स्वयं-सहयोगी युवा ताहू में अपन पैर पर ठाड्ह ओहेन युवा शक्ति जिनकामें किछु सार्थक कार्य करबाक लेल त्याग करबाक संग समर्पित रहबाक प्रतिबद्धता सेहो छन्हि। ताहि हेतु शुरुएमें पहाड ढाहय के सपना देखब अतिश्योक्तिपूर्ण अपेक्छा करब होयत। स्पष्ट करी जे आइ धरि लगभग लाख में खर्च कैल गेल अछि जे मात्र जनमानसमें ई चर्चा शुरु करा सकल अछि जे दहेज मुक्त मिथिला नामक अभियान जमीनपर उतरल अछि, आ जखन नामक चर्चा शुरु भेल तऽ अवश्य एकर शीघ्र सार्थक प्रभाव सेहो देखय में आयत। लेकिन दिल्ली एखनहु एहि लेल दूर अछि जे आन्दोलनमें जुडनिहार लोकके संख्या लगभग नगण्य अछि। २०१३ ई. एहि सपना के पूरा करत तेकर पूर्ण तैयारी अछि।
२. दहेज प्रथा आ सम्बन्धित अनेको बात लेल समाजमें बहुतो तरहक भ्रम-भ्रांति पसरल अछि, ताहि सभके समाधान लेल हमरा लोकनिक शोध कार्य निरन्तरतामें अछि। एहि सभ के अध्ययन लेल निम्न लिंक सभ पर जरुर विजीट करी।
(उदाहरणार्थ: दहेज ओ नहि जे लडकीवालाक माँग विरुद्ध माँग कैल गेल हो, बल्कि समस्त माँग जे लैंगिक विभेद उत्पन्न करैत हो आ आपसी विश्वास व स्वेच्छाचारिताक विरुद्ध हो। आदर्श विवाह केहेन हो। दहेज पर भारतीय संविधान कि कहैत अछि। समूहमें कोन लडका वा लडकी अपन विवाह दहेज मुक्त करय लेल चाहैत छथि। एहेन बहुत तरहक तथ्यांक व सैद्धान्तिक निरूपण करबाक निरन्तर प्रयास करबाक लेल हम सभ दृढ-प्रतिग्य छी।)
दहेज मुक्त मिथिला कार्यालय (भारत): ई -७५, सोम बाजार, नन्हे पार्क,नयी दिल्ली ११० ०५९,भारत।
फोन: ०९९१०६०७७२० (संतोष नारायण चौधरी ) एवं ०९३१२४६०१५० (मदन कुमार ठाकुर )।
कार्यालय (नेपाल):राजविराज - ७, सप्तरी, नेपाल।फोन: ००९७७-३१-५२२८३०.
प्रस्तुतकर्ता Madan kumar पर 10:32 am
सदस्यता लें टिप्पणियाँ भेजें (Atom)


text:
ऐहिक पाछा मकसद बच्चिया सभके माता-पिता केर महत्व बुझाएब, सामाजिक मूल्य आ नैतिकता क' बचेबाक प्रयास करबाक छल। कार्यक्रम आयोजित करनिहार मुक्तेश्वर कहला कि एहेन प्रयास से वर्तमान समय मे माता-पिता आर बच्चा सभक बीच बढ़ैत खाई क' कम कायल जे सकैछ।
कार्यक्रम केर शुरुआत मे बच्चिया सभ अप्पन माता-पिता के पैर धोलखिन आर विधिवत हुनक पूजा केलखिन। बच्चिया सभ माता-पिता सेहो एहि तरहक कार्यक्रम केर आयोजन से बहुत खुश नज़र आएल। पूजा के बाद सभ अप्पन बच्चिया क' आशीर्वाद देलैन्ह।
बहरहाल, एहि नवा आ अनौखा अंदाज के पूजन केर चर्चा पूरा इलाके मे भ' रहल अछि।स्कूलक छात्रा आ अभिभावक जते खुद क' गौरवान्वित महसूस क' रहल छैथ, ओतहि शिक्षक सेहो आत्मविभोर भ' रहल छैथ।


text:
Monday, April 9, 2012
शरदिन्दु चौधरी - समय–संकेत
बलराज घरमे बैसल अपन आतीत दिस झाँकि रहल छल। एहन अवसर कहियो नहि भेटल छलैक ओकरा जे ओ अपन इतिहासकेँ स्वयं अपन नजरिसँ आंकि सकए। ईहो अवसर ओकरा एहि कारणे भेटि गेलैक जे कि ओकर पत्नी सेहो बेटा संग मुबंइ चलि गेल छलैक आ ओ घरमे नितांत असगर रहि गेल छल।
वयस्कक अंतिम पड़ावपर आइ ओ अपनाकेँ एकदम असगर पाबि रहल छल। ओ सोचए लागल जे किएक आइ ओ असगर भऽ गेल अछि? किएक एक–एकटा कऽ सभ ओकरासँ अलग भऽ गेलैक? पहिने दुनू बेटी अपन–अपन सासुर चलि गेलैक। फेर दुनू बेटाक समए अएलै। पहिने शोभराज पढ़बाक हेतु दिल्ली गेलैक आ पढ़ाइ समाप्त कएलाक बाद ओतहि एकटा कम्पनीमे काज करए लागल। फेर ओकर विआह भेलैक। किछु दिन ओकर पत्नी पटनामे ओकरा सभ लग रहलैक आ फेर ओ अपन पति लग दिल्ली गेलि आ ओतहि रचि-बसि गेल।
एहि तरहे केशव सेहो नोकरीक खोजमे मुंबइ गेल आ ओहीठाम स्थायी रूपेँ रहबाक निर्णय लऽ लेलक। माइक कोरपच्छु रहबाक कारणे आब माएकेँ सेहो अपना संग रखबाक हेतु किछु दिन लेल लऽ गेल अछि। मालती सेहो किछुए दिनमे बेटा ओतए रमि गेल अछि। ओना ओ जाइत काल कहि गेलि छलि जे जल्दीये आपस आबि जाएत।
बलराज सोचैत चल जा रहल छल जे आखिर किए एक दोसरासँ अपन लोक अलग भेल चल जाइत अछि जखन कि परिवारिक सभ सदस्य रक्त सम्बन्धसँ जुड़ल एकटा माला सदृश होइछ।
ओ ई सभ सोचिये रहल छल कि ओकरा बुझएलैक जे ओकर दांतमे एकटा छोट–छिन केश फंसि गेल छैक जे बेर-बेर दांतसँ फराक करबाक हेतु ओकरा अपना दिस आकृष्ट कऽ रहल छैक। ओ सोचलक जे पहिने एहि केशकेँ दांतसँ बाहर कऽ देल जाए तकर बाद ओ निश्चिंतसँ बैसि कऽ अपन चिंतन प्रक्रियाकेँ आगाँ बढ़ाओत।
ई सोचि ओ मुँहसँ नकली दांत बाहर निकालि ओहिमे फंसल केशकेँ ताकए लागल। मुदा ई की– ओकरा ध्यान अएलैक जे ओ चश्मा तँ लगौनहि नहि अछि तँ दांतमे फंसल केश ओकरा कोना सुझतैक? ओकरा स्मरण अयलैक जे चश्मा बगलबला कोठरीमे टेबुलपर राखल छैक। ओ चश्मा अनबा लेल ठाढ़ भेल। बगलबला कोठरीमे जएबा लेल डेग बढ़एबापर छल कि ध्यान अएलैक जे छड़ी तँ हाथमे लेबे ने कएलक तँ कोना ओहि कोठरीमे जा सकत? मुदा तुरंते ओकरा देवालसँ सटल छड़ी ओहीठाम भेटि गेलैक।
हठात् ओकरा अनुभूति भेलैक जे जहि प्रश्नक उत्तर ओ ताकि रहल छलसे तँ छड़ीक संगे भेटि गेलैक। ओ हँसए लागल आ स्वयंसँ कहए लागल–हमर दाँतजे हमर अपन छलसँ नहि अछि। हमर आँखि जे ज्योति प्रदान करैत छल, सेहो अपना भरोसे नहि रहल, हमर पैर जाहि भरोसे एतेक यात्रा कएलहुँ सेहो आब अपनापर निर्भर नहि अछि आ एहि सभक अछैत हम कृत्रिम अंगक सहयोगसँ जीवि रहल छी।
फेर ओकर चिंतन प्रक्रियाक आगाँ बढ़लैक–ई सम्बन्धो सभ तँ कृत्रिमे छैक तखन एकरा जनबा लेल एतेक व्याकुल किए छी। की हम अपन सर-सम्बन्धीक संगे धरतीपर आएल छी। किए हमर ई अंग सभ अपन रहितो काज करब बंद कऽ देलक?
आब ओकर चिंतन प्रक्रिया विराम लेबाक संदेश दऽ रहल छलैक। ओकरा ओ ई कहि देलकै जे समऐ ओ तंत्र छैक जे मनुष्यकेँ सभ साधन उपलब्ध करबैत छैक आ समएपर पुनः ओकरासँ आपस लऽ लैत छैक। ओ तँ एकटा माध्यम मात्र अछि जे समए–संकेतक पालन करैत अछि।
Posted by Gajendra at 8:18 AM
Labels: शरदिन्दु चौधरी
Subscribe to: Post Comments (Atom)


text:
सभ दिन चारि बजे उठैबला डाॅक्टर हेमन्त आइ छअ बजे उठल। अबेरे कऽ नीन टुटलनि।
एना किअए भेलनि
? एना ऐ दुआरे
भेलनि जे आन दिन परिवारसँ लऽ कऽ अस्पताल धरिक चिन्ता दबने रहैत छलनि। तँए कहियो भरि-भरि राति
जगले रहि जाथि तँ कहियो-कहियो लगले-लगले निन्न टुटि जाइन। कोनो-कोनो राति
अनहोनी-अनहोनी सपना देखि चहा-चहा कऽ उठैत तँ कोनो-कोनो राति पत्नीसँ झगड़ैत रहि
जाइत। छअ बजे नीन टुटिते हेमन्त घड़ी देखलनि। मुदा अबेरो कऽ निन्न टुटने मनमे एक्को
मिसिया चिन्ता नहि। मन हल्लुक, एकदम फुहराम। जना मनमे चिन्ताक दरस नहि। आन दिन
ओछाइनेपर ढ़ेरो चिन्ता घेरि लेनि। अनेको समस्या
, अनेको उलझन मनकेँ गछारि देनि। केसक की हाल अछि
,
बेटाकेँ नोकरी हएत की नहि। क्लीनिकमे
कप्पाउण्डरक चलैत रोगी पतरा रहल अछि। चोट्टा सभ दारु पीबि-पीबि अन्ट-सन्ट करैत
रहैत अछि आ पाइयेक भँाजमे पड़ल रहैत अछि। जइसँ मुँह-दुबर रोगी सबहक कुभेला होइ छै।
अस्पतालोसँ बेर-बेर सूचना भेटैत अछि जे ड्यूटीमे लापरवाही करै छिऐ। बातो सत्य छै मुदा की करब
? केस छोड़ि देब तँ पिताक अरजल सम्पत्ति बहि
जाएत। क्लीनिकमे कम्पाउण्डर सभकेँ जँ किछु कहबै तँ क्लीनिके बन्न भऽ जाएत। जइसँ
जेहो आमदनी अछि सेहो चलि जाएत। पुरान कम्पाउण्डर सभ अछि। सभ दिन छोट भाए जकाँ
मानैत एलिऐ तेकरा किछु कहबै सेहो उचित नहि। मुदा हमही टा तँ डाॅक्टर नहि छी
, बहुतो छथि। रोगीकेँ की
, जैठाम नीक सुविधा हेतइ तइ ठाम जाएत। ओझड़ाएल
जिनगी हेमन्तक। तँए सोझ-साझ बिचार मनमे अबिते नहि। मुदा आइ अबेर कऽ उठनौं मनमे कोनो ओझरी नहि।
किएक तँ काल्हिये कोर्टमे लिखि कऽ दऽ देलखिन जे हमरा पिताक सम्पतिसँ कोनो मतलब नहि
अछि
, तँए केससँ अलग कएल जाए।
दोसर बेटोकेँ नोकरी भऽ गेलनि जे ज्वाइन करै काल्हिये माए आ स्त्रीक संग गेल। पिताक
देल सम्पतिक लड़ाइमे अपनो बीस बर्खक कमाइ गेल रहनि। मुदा प्राप्तिक नामपर जान बचा
लड़ाइसँ अलग भेलाह। हेमन्तक मनमे उठलनि जे जहिना पिताक सम्पतिमे किछु नहि प्राप्त
भेल तहिना तँ रमेशोकेँ हमरा अरजल सम्पतिमे नहि हेतै। मुदा हमरा आ रमेशमे अन्तर
अछि। हम तीन भाइ छी
, जहिक बीच
विवाद भेल मुदा रमेश तँ असकरे अछि। ओना हेमन्तक मनक चिन्ता काल्हिये समाप्त भऽ गेल
रहनि मुदा
काजक व्यस्तता मनकेँ असथिर हुअए नहि देलकनि। एक्के बेर आठ बजे रातिमे असथिर भेलाह।
तेकर बाद पर-पखाना करैत
, हाथ-पएर
धोइत
, खाइत नअ बजि गेलनि। भरि
दिनक झमारल तँए ओछाइनपर पहुँचते नीन अबए लगलनि। रेडियो खोलि समाचार सुनए चाहलनि
,
सेहो नहि भेलनि। रेडियो बजिते अपने सूति
रहलाह।
नीन टुटिते डाॅक्टर हेमन्तकेँ चाहक तृष्णा एलनि।
मुदा घरमे कियो नहि। असकरे। नोकर ऐ दुआरे नहि रखने जे काल्हि धरि पत्नी, बेटा-पुतोहु सभ रहनि। जे सभ घरक काज
सम्हारैत। ओना चाहक सभ समचा घरेमे मुदा बनौनिहारे नहि। बिछान परसँ उठि नित्य-कर्म केलनि।
मनमे एलनि जे चाह पीब। मुदा चाह आओत कतऽ सँ। से नञि तँ पहिने दाढ़िये बना लै छी आ क्लीनिक जाए लगब तँ
रस्तेमे चाह पीबि लेब। मुदा भोरे-भोर चाहक दोकानपर तँ ओ जाइत, जेकरा घर-परिवार नञि रहै छै। हमरा तँ सभ कुछ
अछि। ओह, से नञि तँ अपने चाह
बना लेब। चाह बना, कुरसीपर
बैसि चाह पीबए लगलाह। फाटक परसँ आवाज आएल- “डाॅक्टर सहाएब, डाॅक्टर सहाएब।”
टेबुलपर कप रखि, फाटक दिस बढ़ैत डाॅ. हेमन्त कहलखिन- “हँ, अबै छी।”
फाटकक बाहर डाकिया कन्हामे झोरा लटकौने हाथमे दूटा
लिफाफ आ रसीद नेने ठाढ़। डाकियाकेँ देखि मुस्की दैत हेमन्त पुछलखिन- “भोरे-भोर कोन
शुभ-सन्देश अनलौंहेँ?”
मुदा डाकिया किछु बाजल नहि। खाँखी शर्टक उपरका
जेबीसँ पेन निकालि, रसीदो आ
पेनो बढ़ा देलकनि। दुनू रसीदपर हस्ताक्षर कऽ दुनू लिफाफ नेने फेर कुरसीपर बैसि चाहक
चुस्की लेलक। एकटा लिफाफकेँ टेबुलपर रखि, दोसरकेँ खोलि पढ़ए लगलाह। सरकारी पत्रमे लिखल- “पत्र देखिते डेरा छोड़ि दिअ।
बाढ़िसँ बहुत अधिक जान-मालक नोकसान भेल अछि, तँए आइये लछमीपुर पहुँचि जएबाक अछि। तहिमे जँ कोनो
तरहक आनाकानी करब तँ पुलिसक हाथे पठाओल जाएब। एक काॅपी पुलिसोक थानामे भेज देल गेल
अछि।”
पत्र पढ़िते हेमन्तकेँ ठकमूड़ी लगि गेलनि। मने-मन सोचए
लगलाह जे घरमे असकरे छी। केना छोड़ि कऽ जाएब। समए-साल तेहेन भऽ गेल अछि जे
दिनो-देखार डकैती होइत अछि। कतौ डकैती तँ कतौ चोइर, कतौ अपहरण तँ कतौ हत्या सदिखन होइते रहैए। एहना
स्थितिमे घर छोड़ब उचित हएत। मुदा जखन नोकरी करै छी तँ आदेश मानै पड़त। जँ से नहि
मानब तँ जहिना बीस बर्खक कमाइ कोट-कचहरीक ईंटा गनैमे गेल तहिना जे पाँच बरख नोकरी
बचल अछि ओहो ससपेंड, डिस्चार्जमे
जाएत। कहियो जिनगीमे चैन नहि। घोर-घोर मन होइत जाइत। चाहो सरा कऽ पािन भऽ गेल।
गुन-धुन करैत दोसर पत्र खोललनि। पत्रमे लिखल- “डाॅक्टर हेमन्त। काल्हि चारि बजे,
पछबरिया पोखरिक पछबरिया महारमे जे
पीपरक गाछ अछि, ओइ गाछ लग
पहुँचि हमरा आदमीकेँ दू लाख रुपैया दऽ देबै। नञि तँ परसू ऐ दुनियाकेँ नहि देखि
सकब।”
पत्र पढ़िते केराक भालरि जकाँ हेमन्तक करेज डोलए
लगलनि। सौंसे देहसँ पसीना निकलै लगलनि। थरथराइत हाथसँ पत्र खसि पड़लनि। मनक बिचार
विवेक दिस बढ़ए लगलनि। जहिना कियो सघन बनमे पहुँचि जाइत आ एक दिस बाघ-सिंहक गर्जन
सुनैत तँ दोसर दिस सुरुजक रोशनी कम भेने अन्हार बढ़ैत जाइत, तहिना हेमन्तकेँ हुअए लगलनि। खाली मन छटपटा गेलनि।
की करब, की नै करब, बुझबे ने करथि। जहिना भोथहा कोदारिसँ सक्कत
माटि नहि खुनाइत तहिना हेमन्तोक विचार समस्याकेँ समाधान नहि कऽ पबैत। रस्तेमे
विलीन भऽ जाइत। कियो दोसर नहि! जे मनक बात सुनैत, जइसँ मन हल्लुक होइतनि। तइ काल एकटा अस्पतालक
कम्पाउण्डर रिक्शासँ आबि गेटपर पहुँचि बाजल- “डाॅक्टर सहाएब....।
कम्पाउण्डरक अवाज सुनि धरफड़ा कऽ उठि हेमन्त गेट दिस बढ़लाह। गेटपर रिक्शा लागल।
रिक्शापर दूटा कार्टून लादल। कम्पाउण्डरो आ रिक्शोबला रिक्शासँ हटि, बीड़ी पिबैत। डाॅक्टर हेमन्तपर नजरि पड़िते कम्पाउण्डर
हाथक बीड़ी फेकि, आगू बढ़ि
प्रणाम करैत कहलकनि- “लगले तैयार भऽ चलू, नञि तँ पुलिस आबि कऽ बेइज्जत करत। बेइज्जत तँ हमरो करैत मुदा पुलिस अबैसँ
पहिने हम कार्टून रिक्शापर चढ़बैत रही। तँए किछु ने कहलक। रस्तामे अबै छलौं तँ
मोहनबाबूकेँ गरिअबैत सुनलियनि। तँए देरी नञि करु। नबे बजे गाड़ी अछि। सवा आठ बजैए। अपना
दुनू गोटे एक टीममे छी।”
जहिना जूड़िशीतलमे मुइलो नढ़ियापर लाठी पटकैत तहिना
कम्पाउण्डरक बात सुनि हेमन्तकेँ होन्हि। मिरमिराइत स्वरमे बजलाह- “दिनेश,
हमरा तँ रातिये सँ तते मन खराब अछि जे
किछु नीके ने लगैए। एक्को मिसिया देहमे लज्जतिये ने अछि। होइए जे तिलमिला कऽ खसि
पड़ब।”
कम्पाउण्डर- “दवाइ खा लिअ। थोड़बे कालमे ठीक भऽ जाएब।”
हेमन्त- “देहक दुख रहैत तखन ने, मनक दुख अछि। ओ केना दवाइसँ छुटत।”
हेमन्तक मन आगू-पाछू करैत देखि कम्पाउण्डर कहलकनि- “एक
तँ ओहिना मन खराब अछि......।”
कम्पाउण्डरक बात सुनि हेमन्तक मन आरो मौला गेलनि।
मनमे अनेको प्रश्न उठए लगलनि। देरी हएत तँ जबाबो देमए पड़त। मुदा घरो छोड़ब तँ नीक
नहि हएत। जखने घर छोड़ब तखने उचक्का सभ सभटा लुटि-ढ़गेरि कऽ लऽ जाएत। अपने नै रहने
क्लीनिको नहिये चलत। अखन जँ रमेशोकेँ अबैले कहबै, सेहो केना हएत? काल्हिये तँ ओहो ज्वाइन केलकहेँ। अगर जँ ओकरा
माइयेकेँ अबैले कहबनि तँ ओहो जपाले। किएक तँ रोज देखै छिऐ अपहरणक घटना। हड़बड़बैत
कम्पाउण्डर कहलकनि- “अहाँ दुआरे हमहूँ नै मारि खाएब। हम जाइ छी।”
अधमड़ू भेल हेमन्त- “दू मिनट रुकह। कपड़ा बदलै छी।”
हाँइ-हाँइ कऽ हेमन्त कपड़ा बदलि, बैगमे लुंगी, गमछा, शर्ट, पेन्ट, गंजी रखि बिदा भेलाह। रिक्शापर चढ़िते रहथि
आकि पुलिसक गाड़ी पहुँचि गेल। तते हड़बड़ा कऽ बिदा भेल रहथि जे मोबाइल, घड़ी, दाढ़ी बनबैक वस्तु छुटिये गेलनि। पुलिसक गाड़ी देखि जे
हड़बड़ा कऽ रिक्शापर चढ़ैत रहथि आकि चश्मा गिरि पड़लनि। जेकर एकटा शीशो आ फ्रेमो टूटि
गेलनि। पुलिसक गाड़ीकेँ घुमैत देखि मनमे शान्ति एलनि। रिक्शापर चढ़ि थोड़े आगू बढ़ला
आकि डाॅक्टर सुनीलकेँ बच्चा सबहक संग बजारसँ डेरा जाइत देखलखिन। सुनील बाबूकेँ देखि
कम्पाउण्डरसँ पुछलखिन- “सुनीलबाबू सभकेँ ड्यूटी नहि भेटिलनि अछि, की?”
कने काल चुप रहि कम्पाउण्डर कहलकनि- “नीक-नहाँति तँ
नञि बुझल अछि मुदा बूझि पड़ैए जे, जे सभ अस्पतालमे बेसी समए दइ छथिन हुनका सभकेँ छोड़ि देल गेलनि अछि।”
कम्पाउण्डरक बात सुनि डाॅ. हेमन्तकेँ अपनापर ग्लानि
भेलनि। मन पड़लनि सुनील बाबूक परिवार आ जिनगी। सुनील बाबू सेहो डाॅक्टर। दू भाँइक
भैयारी। पितो जीविते। चारि बहिन। जे सभ सासुर बसैत। बहिन सबहक सासुर देहातेमे।
जइ ठाम पढ़ै-लिखैक नीक बेवस्था नहि। ओना अपनो सुनीलबाबू गामेमे रहि पढ़ने रहथि।
डाॅक्टरी पास केलापर गाम छोड़लनि। भाँइयो दरभंगेक हाइ स्कूलमे शिक्षक। परिवारो नमहर।
किएक तँ माए-बापक संग दुनू भाइक पत्नी आ बच्चा। तइ परसँ चारु बहिनक पढ़ै-लिखैबला
बच्चा सभ। सुनीलबाबूक जिनगी आन डाॅक्टरसँ भिन्न। मात्र दू घंटा अपन क्लीनिक चलबैत।
आठ घंटा समए अस्पतालमे दैथि। अपना क्लीनिकमे चारिटा कम्पाउण्डर आ जाँच करैक सभ
यंत्र रखने। जाँच करैक पाइमे सभ कम्पाउण्डरकेँ परसेनटेज दैथि। जइसँ काजो अधिक
होइत। कम्पाउण्डरोकेँ नीक कमाइ भऽ जाइत तँए इमानदारीसँ श्रम करैत। ओना सभ काज
कम्पाउण्डरे कऽ लैत मुदा हिसाब-बाड़ी आ जाँचक चेक अपनेसँ करैत। जइसँ अस्पतालोक जाँच करौनिहार दोहरा
कऽ अबैत। आ आन-आन प्राइवेट खानगी जाँच घरक काज सेहो पतराएल। ततबे नहि डाॅ. सुनीलक चरचा
सीतामढ़ी, दरभंगा, सुपौल आ समस्तीपुर जिलाक गाम-गामक लोकक बीच
होइत। जहिना धारक पानि शान्त आ अनबरत चलैत रहैत, तहिना सुनीलक परिवार। कोनो तरहक हड़-हड़
खट-खट परिवारमे कहियो नै होइत। डाॅक्टर सुनीलक परिवारक संबंधमे सोचैत-सोचैत
डाॅक्टर हेमन्त अपनो परिवारक संबंधमे सोचए लगलाह। मन पड़लनि पिता। जे बंगालसँ
डाॅक्टरी पढ़ि गामेमे प्रैक्टीश शुरू केलनि। किएक तँ सरकारी अस्पताल गनल-गूथल। मुदा
रोगीक कमी नहि। कमी इलाज आ इलाज कर्ताक। नमहर इलाका। दोसर डाॅक्टर नहि। गाम-घरमे
ओझा-गुनी, झाँड़-फूँक, जड़ी-बुट्टीसँ इलाज चलैत। ओना हेमन्तक पिता
डाॅक्टर दयाकान्त सभ रोगक जानकार, मुदा तीनिये तरहक रोगक टुटल हाथ-पएरक पलस्तर, साँपक बीख उताड़ब आ बतहपन्नीक इलाजसँ पलखति नहि। तँए
ओझो-गुनीक चलती पूर्ववते। कमाइयो नीक। जइसँ दू महला मकानो आ पचास बीघा खेतो
किनलनि। तीनू बेटोकेँ खूब पढ़ौलनि। जेठका वकील, मझिला डाॅक्टर आ छोटका प्रोफेसर। जाधरि दयाकान्त
जीबैत रहलखिन ताधरि गामो आ इलक्कोमे सुसभ्य आ पढ़ल लिखल परिबारमे गिनती होन्हि।
तीनू भाँइयोक बीच अगाध सिनेह। जेठ-छोटक विचार सबहक मनमे। जइसँ माइयो-बाप खुशी।
ओना माए पढ़ल-लिखल नहि मुदा परम्परासँ सभ बुझैत। जखन कि पिता आधुनिक शिक्षा पाबि
आधुनिक नजरिसँ सोचैत। तीनू भाँइक मेहनति देखि पिताकेँ ई खुशी होइत जे परिवारक गाड़ी
आगू मुँहे नीक जकाँ ससरत। बेटा सबहक बिआह इलाकाक नीक-नीक परिवारमे पढ़ल-लिखल लड़कीक
संग केलनि। दहेजो नीक भेटलनि।
दयाकान्त मरि गेलखिन मुदा स्त्री जीविते। तीनू भाँइ
अपन-अपन जिनगीमे ओझराएल। अपन-अपन परिवारक संग रहैत, घरपर खाली माइये टा। तीनू भाँइक परिवारक गारजनी
स्त्रीक हाथमे। एक-दोसरसँ आगू बढ़ैक सदिखन प्रयास करैत। जइसँ गामक संपतिपर नजरि जाइ
लगलनि। गामक सम्पति अधिकसँ अधिक हाथ लगए ऐ भाँजमे बौद्धिक व्यायाम नीक-नहाँति करैत।
मुकदमा बाजी शुरू भेल। एकटा कोठरी आ दू बीघा खेत माएकेँ कोटसँ भेटलनि। बाकी घरो आ
खेतो जब्त भऽ गेल। एक सए चौवालीस लगि गेलै। पुलिसक ड्यूटी भऽ गेलै। बीस बर्खक बाद
डाॅक्टर हेमन्त लिखि कऽ कोर्टमे दऽ देलखिन जे हमरा ऐ सम्पतिसँ कोनो मतलब नहि।
दरभंगा प्लेटफार्मपर डाॅ. हेमन्त देखलनि जे दर्जनो
डाॅक्टर जा रहल छी। दरजनो कम्पाउण्डरो छै। मुदा सबहक मुँह लटकल। एक्को मिसिया
मुँहमे हँसी नहि। जहिना ठनका ठनकलापर सभ अपने-अपने माथपर हाथ रखि साहोर-साहोर करैत
तहिना बाढ़िक इलाकाक ड्यूटीसँ सबहक मनपर भारी बोझ, जइसँ सभ मने-मन कबुला-पाती करैत। हे भगवान, हे भगवान करैत। कियो-केकरो टोकथि नहि। आँखि
उठा कऽ देखि फेर निच्चा कऽ लेथि।
निरमली जाइवाली गाड़ी पहुँचल। गाड़ी पहुँचिते सभ हड़बड़ करैत, अपनो आ समानो सभ उठा-उठा गाड़ीमे चढ़ौलनि।
हेमन्तो चढ़लाह। कम्पाउण्डरकेँ बीड़ीक तृष्णा लगलै। ओ दुनू कार्टून समान चढ़ा उतरि कऽ
पानक दोकान दिस बढ़ल। तइ काल पनरह-बीसटा तरकारीबाली आबि, डिब्बामे कियो छिट्टा चढ़बैत तँ कियो मोटा। तेसर
यात्री सभ, तरकारीवालीक
काँइ-कच्चर सुनि-सुनि आगू बढ़ि जाइत। कम्पाउण्डरो हाँइ-हाँइ कऽ चारि दम
बीड़ी पीबि, दौगल आबि बोगीक
आगूमे ठाढ़ भऽ गेल। तरकारीवाली सबहक झुण्ड देखि कम्पाउण्डरकेँ मनमे हुअए लगलै जे
हमरा चढ़िये ने हएत। चुपचाप निच्चाँमे ठाढ़। गाड़ीक भीतर बैसल एकटा पसिन्जर उठि कऽ
आबि एकटा मोटाकेँ निच्चाँ धकेल देलक। जइ तरकारीवालीक मोटा खसल रहै ओ ओइ आदमीक गट्टा
पकड़ि निच्चा उतारल। निच्चा उतरिते घोरन जकाँ सभ तरकारीवाली लुधकि गेल। गारियो खूब पढ़लक आ
मारबो केलक। बोगीक मुँह खाली देखि कम्पाउण्डर चढ़ि गेल। गाड़ीकेँ पुक्की दइते सभ
हाँइ-हाँइ कऽ चढ़ए लगल मुदा झगड़ा नै छुटलै। गारि-गरौबलि होइते रहल। जते हल्ला सौंसे
गाड़ीमे, लोकक बजलासँ होइ ओते खाली ओइ एक्के
डिब्बामे होइ। अकछि कऽ डाॅक्टर हेमन्त सीट परसँ उठि समान रखैबला उपरकापर जा
कऽ बैगकेँ सिरमामे रखि सूति रहलाह। ओंघराइते अपना जिनगीपर नजरि गेलनि। मने-मन सोचै
लगलाह जे पिताजी तँ हमरे सबहक सुखले ने ओते सम्पति अरजलनि। मुदा की हमरा सभकेँ ओइ
सम्पतिसँ सुख होइ अए? अपनो
कमाइ तँ कम नहि अछि। मुदा चौबीस घंटाक दिन-रातिमे चैनसँ कते समए बीतैत अछि?
जहिना खाइ काल फोन अबै अए तहिना सुतै
काल। की यएह छी सुखसँ जिनगी बिताएब? मुदा ऐ प्रश्नक उत्तर सोचमे ऐबे ने करनि। फेर मन उनटि कऽ जिनगीक पाछू मुँहे
घुरलनि। मनमे एलनि जे, जे माए धाकड़ सन-सन तीन बेटाक छी, बेचारीकेँ कियो एक लोटा पानि देनिहार नहि। किएक नहि
बेचारीक मनमे उठैत हेतनि जे ऐ बेटासँ बिनु बेटे नीक? हमरो ऐना नै हएत, तेकर कोन गारंटी।
गाड़ी घोघरडिहा पहुँचल। यात्री सभ उतरबो करए आ बजबो
करए जे किसनीपट्टीसँ आगू लाइन डूबि गेल छै, तँए गाड़ी आगू नै बढ़त। कम्पाउण्डर उठि कऽ हेमन्तक
पाएर डोलबैत बाजल- “डाॅक्टर सहाएब, नीन छिऐ।”
“नै”
“सभ उतरि रहल अछि। गाड़ी आगू निरमली नञि बढ़त। उतरि
जाउ?”
कम्पाउण्डरक बात सुनि हेमन्तक मनमे अस्सी मन पानि
पड़ि गेलनि। मुदा उपाए की?
अधमड़ू जकाँ उतरलथि। प्लेटफार्मपर रिक्शाबला, टमटमबला हल्ला करैत जे कोसीक पछबरिया बान्हपर जाएब।”
एकटा रिक्शाबलाकेँ हाथक इशारासँ कम्पाउण्डर सोर पाड़ि पूछलक- “हम
सभ लछमीपुर जाएब। तोरा बुझल छह?”
रिक्शाबला- “हमरो घर लछमियेपुर छी। बाढ़िक दुआरे ऐठाम
रिक्शा चलबै छी।”
कम्पाउण्डर- “ऐ ठीनसँ कना-कना रस्ता हेतै?”
रिक्शाबला- “ऐ ठीनसँ हम बान्हपर दऽ आएब। ओइ ठीनसँ नौ
भेटत, जे लछमीपुर पहुँचा देत। ऐ
ठीनसँ हम नेने जाएब आ अपने भाइयक नौपर चढ़ा देब।”
कम्पाउण्डर- “बड़बढ़िया, कार्टून चढ़ाबह।”
सभ कियो रिक्शापर चढ़ि बिदा भेल। पुबरिया गुमती लग,
जइठाम चाउरक बड़का मिलक खंडहर अछि,
पहुँचि रिक्शावलाकेँ हेमन्त पुछलखिन- “लछमीपुर
केहेन गाम अछि?”
रिक्शाबला- “बड़ सुन्दर गाम अछि। सन्मुख कोसीसँ मील
भरि पछिमे अछि। गामक सभ मेहनती। बाढ़िक समएमे हम सभ रिक्शा चलबै छी आ जखन
पानि सटकि जाइ छै तखैन जा कऽ खेती करै छी। गाइयो-महींस पोसने छी।
कते गोरे नौ चलबैए आ कते गोरे मछबारि करैए। हमरा गामक लोक पंजाब, डिल्ली
नञि जाइए। आन-आन गाममे तँ पंजाब, डिल्लीक धरोहि लागि जाइ छै। से हमरा गाममे नञिए।
माछक नाम सुनिते कम्पाउण्डर पुछलक- “तब तँ माछ खूब सस्ता हेतह?”
“हँ, कोनो की जीरा रहै छै। सभ अनेरुआ। एहेन सुअदगर माछ शहर-बजारमे थोड़े भेटत।
शहर-बजारक माछ तँ सड़ल-सुड़ल पानिक डबरा महक रहैए।”
कोसीक पछबरिया बान्हपर पहुँचते रिक्शाबला अपन भाइयक
घाटपर रिक्शा लऽ गेल। भाइयक रिक्शा देखिते भागेसर नाव परसँ बान्हपर आएल। दुनू भाँइ
दुनू कार्टून नावपर रखलक। अधा नावपर तख्ता बिछौने आ अधा ओहिना। तख्तापर पटेरक
पटिया बिछाओल। नावपर बैसि हेमन्त पूब मुँहे तकलनि तँ बूझि पड़लनि जे समुद्रमे जा
रहल छी। सौंसे देह सर्द भऽ गेलनि। मनमे डर पैसि गेलनि जे केना ऐ पानिमे जाएब। मन
पड़लनि दरभंगाक पीच परक कार। मुदा एक्सिडेंट तँ ओतौ होइ छै। ओतौ लोक मरैत अछि। फेर
मनमे एलनि जे महेन्द्रूक नाव जकाँ नावमे इंजनो नै छै। जँ कहीं बीचमे लग्गी
छुटि-टुटि जेतै तँ भसिये जाएब। कतऽ जाएब कतऽ नहि। अनायास मनमे एलनि जे अखन धरि
कम्पाउण्डरकेँ नोकर जकाँ बुझै छेलिऐ ओ उचित नहि। ई तँ छोट भाइक तुल्य अछि। नव
विचार मनमे उठिते कम्पाउण्डरकेँ कहलखिन- “बौआ, धन्य अछि ऐठामक लोक। जे सचमुच देवीक पूजो करैत अछि आ
लड़बो करैत अछि। किएक ने जिबठगर हएत।”
नौ खुगलै, मांगि सोझ कऽ नञिया –नाविक कमलेसरीक गीत
उठौलक। नञियाक लग्गी उठबैत आ पानिमे रखैत देखि हेमन्त मने-मन सोचए लगलाह जे एहेन
मेहनति केनिहारकेँ कोन जरुरत दवाइ आ व्यायामक छैक। मन पड़लनि रामेश्वरम। समुद्रक झलकैत पानि।
जहिमे लहरि सेहो उठैत। तहिना तँ ओहूठाम पानिक लहरि अछि। फेर मन पड़लनि जेसलमेरक
बाउल। एहिना उज्जर धप-धप कतौसँ कतौ बाउल। कमलेसरीक गीत समाप्त होइते नाविक कोसीक
गीत उठौलक। अजीब साजो। जहिना नावमे खट-खटक अवाज तहिना लग्गीक। लग्गीक पानि देहोपर
खसै मुदा तँए की ओकर पसीना निकलब रुकलै।
डाॅ. हेमन्तक मन फेर उनटलनि। मिलबै लगलाह समुद्रक
लहरि आ कोसीक धाराक। समुद्र रूपी समाजमे सेहो समुद्र जकाँ लहरियो उठैत अछि आ धारक
बेग जकाँ सेहो रहैत अछि। कहियो काल समुद्रक लहरि जकाँ सेहो लहरि समाजमे उठैत अछि मुदा ओ धीरे-धीरे
असथिर भऽ जाइत अछि। मुदा कोसीक धार जकाँ जे बेग चलैत ओ पैघसँ पैघ पहाड़केँ तोड़ि
धारो बना दैत आ समतल खेतो। पुरानसँ पुरान गामक अधला परम्पराकेँ तोड़ि नवमे बदलि
दैत। जहिना मौसम बदललापर गाछक पुरान पात झड़ि नव पातसँ पुनः लदि जाइत, तहिना। असीम विचारमे डुमल हेमन्तक मुँह
अनायास नाविककेँ पुछलक- “कते दूर अहाँक गाम अछि?”
नञिया- “छअ कोस।”
“कते समए जाइमे लागत?”
“भट्ठा दिस जाएब। तँए जलदिये पहुँचि जएब।”
जल्दीक नाम सुनि हेमन्तक मनमे आशा जगल। मुदा ओ आशा
लगलेमे जाए लगलनि। किएक तँ सौंसे पाइनिये देखथि, गाम-घरक कतौ पता नहि। चिन्तित भऽ चुपचाप भऽ गेलाह।
अपना सुइढ़मे नञिया गीत गबैत। मनमे कोनो विकारे नहि। मुदा हेमन्तकेँ कखनो गीत नीको
लगनि आ कखनो झड़कबाहियो उठनि। तइ काल एकटा मुरदा भसल जाइत। सबहक नजरि ओइ मुरदापर
पड़ल। मुरदा देखि हेमन्तक नजरि अस्पतालक मुरदापर गेलनि। मुदा दुनूक दू कारण। एकक
जिनगीक अंत रोगसँ तँ दोसराक बाढ़िसँ। नब-नब समस्या उठि-उठि हेमन्तक मनकेँ घोर-मट्ठा
कऽ देलकनि। मनक सभ विचार हराए लगलनि। तइ बीच एकटा किलो चारिएक रौह माछ कुदि कऽ
नावमे खसल। माछ देखि हेमन्तोक आ कम्पाउण्डरोक मन चट-पट करए लगलनि। लग्गीकेँ
मांगिपर राखि भागेसर माछकेँ पकड़ि, पानि उपछैबला टीनमे रखलक। माछकेँ टीनमे रखि नञिया बाजल- “अहाँ सबहक जतरा बनि
गेल।”
नञियाक शुभ बात सुनि हेमन्तक मन फेर ओझरा गेलनि।
मनमे उठए लगलनि जे यात्रा केकरा कहबै। घरसँ बिदा भेलौं, तकरा कहियै आकि कार्यस्थल तक पहुँचैकेँ कहियै आकि
काज सम्पन्न कऽ घर पहुँचलापर, तकरा। तहूसँ आगू जे काजक बीचोमे नव काज उत्पन्न भऽ जाइत। फेर नञियाकेँ
पुछलखिन- “आब कते दूर अछि?”
हाथ उठा आंगुरसँ दछिन दिस देखबैत कहलकनि- “वएह हमर गाम छी।
गोटे-गोटे जमुनीक गाछ देखै छिऐ। अधा कोस करीब हएत।”
अधा कोस सुनि कम्पाउण्डर चहकि कऽ बाजल- “डाॅक्टर
सहाएब, पाँच बजैए। अधा घंटा
आरो लागत। साढ़े पाँच बजे तक पहुँचि जाएब।”
भने सबेरे-सकाल पहुँचि जाएब। मुदा अकासमे चिड़ै सभ
नहि उड़ैत। किएक तँ चिड़ै ओइठाम उड़ैत जहि ठाम रहैक ठौर होइत। मुदा से तँ नहि। सौंसे
बाढ़िये पसरल। मुदा तैयो गोटे-गोटे मछखौका चिड़ै जरुर उड़ैत। लछमीपुर दिस अबैत नावकेँ
देखि गामक धियो-पुतो, स्त्रीगणो
आ गोटे-गोटे पुरुखो घाटपर ठाढ़ भऽ एक दोसरसँ कहैत।
“चाउर-आँटाबला छिऐ।”
“नुओ-बसतर हेतै।”
“तिरपालो हेतै।”
“बड़का हाकीम सभ छिऐ।”
घाटपर आबि नाव रुकल। मुदा पेंट-शर्ट पहिरने डाॅक्टर
आ कम्पाउण्डरकेँ देखि जनिजाति सभ मुँह झापए लागलि। मरद सभ सहमि गेल। घीया-पुता डरा
गेल। नावकेँ बान्हि नञिया सुलोचनाकेँ कहलक- “गै सुलोचना डाकडर सैब सभ छथिन।
बक्सामे दवाइ छिऐ। हम दवाइ उताड़ै छी तूँ टीन उतार। टीनमे एकटा नमहर माछ छौ। खूब
नीक जकाँ माछकेँ तरि डाकडर सहैबकेँ खुआ दहुन।”
माछ उतारि सुलोचना अंगना लऽ गेल। टीन रखि बाड़ीक कलपर
आबि हाथ धोए, आँचरसँ हाथ पोछि,
इसकूलक ओछाइन झाड़ि बिछबै लागलि। बिछान
बिछा, दौड़ि कऽ आंगनसँ बड़का
जाजीम आ दूटा सिरमा आनि लगौलक। हेमन्तो आ दिनेशो आगूमे ठाढ़। मुदा ओते लोकक बीच
हेमन्तोक आ दिनेशोक नजरि सुलोचनेक देह आ काजपर नचैत। बिछान बिछा सुलोचना हेमन्तकेँ
कहलकनि- “डाॅक्टर सहाएब, बिछान
बिछा देलौं, आब आराम करु।”
दिनेश चुप्पे। मुदा हेमन्त बजलाह- “बुच्ची, देह भारी लगैए। ओना नावपर आरामेसँ एलौं।
मुदा तैयो देह भरिआएल लगैए। पहिने नहाएब।”
“बड़बढ़िया” कहि सुलोचना आंगन बाल्टी-लोटा अानए गेलि। आंगनसँ बाल्टी-लोटा नेने कलपर
पहुँचल। दुनूकेँ माटिसँ माँजि, बाल्टीमे लोटा रखि, पानि
भरि, हेमन्तकेँ कहलक- “डाॅक्टर
सहाएब, नहा लिअ।”
चहारदेबालीसँ घेरल टंकीपर नहाइबला डाॅक्टर हेमन्त
खुला धरती-अकासक बीच नहाइले जएताह। तँए किछु सोचै-बिचारैक प्रश्न मनमे उठि गेलनि।
मुदा बहुत सोचैक जरुरत नहि पड़लनि। अपना-अपना उमरबला सभकेँ डोरीबला पेंट तइ परसँ केकरो
लुंगी तँ केकरो चारि हत्थी तौनी पहिरने देखलखिन। ओहो सएह केलनि। मुदा बारह बर्खक
सुलोचना कल परसँ हटल नहि। मातृत्वक दुआरिपर पहुँचल सुलोचनामे फुलक टूस्सी जरुर अबि
गेल छलै। मुदा हेमन्तोक मनमे डाॅक्टरक विचार। ओना डाॅक्टर हेमन्त शरीरक सभ अंगक
गुण-धर्म बुझैत मुदा एहनो तँ वस्तु अछि जे गर्म हवाक रूपमे रहैत। जहिमे आनन्द आ
सृजनक गुण होइत। सुलोचनोमे फूलक कोढ़ीक जे सुगंधक वाल्यावस्थामे प्रस्फुटित होइत, महमही हवामे। एक लोटा माथपर पानि ढारलाक बाद
हेमन्तक मनमे आएल जे अखन हम दुनियाक ओइ धरतीपर छी जहि ठाम जीवन-मरण संगे रहैत अछि।
मुदा तहिठाम एहेन सौम्य, सुशील
अल्हड़ बाला कते खुशीसँ चहचहा रहल अछि।
तीन साल पहिलुका बात छिऐ। जहि बाढ़िमे कतेक गाम,
कतेको मनुष्य आ कतेको सम्पति नष्ट भेल
छल। तँए की? जे बचल अछि ओ ओइ
गामकेँ छोड़ि देत। कथमपि नहि। मुदा बाढ़ि अनहोनी नै रहै। बरेजक फाटक खोलल गेलै।
फाटको खोलैक मजबुरी रहै। किएक तँ बरेजक उत्तर तते पानिक आमदनी भऽ गेलै जे दुर्दशाक
अंतिम शिखरपर पहुँचि सकैत छलै। मुदा सुदूर गाममे जानकारीक साधन नहि। ने बँचैक उपए। कोसीक
दुनू बान्हक बीच समुद्र जकाँ पानि पसरि गेलै। थाहसँ अथाह धरि। कुनौलीसँ दछिन,
कोसी धारक कातमे एकटा गाम। ओइ गामक
सुलोचना। जेकर सभ कुछ मनुखसँ घर धरि दहा गेलै। मुदा सुलोचना जे बँचल से पढ़ैले
कुनौली गेल छलि। स्कूलसँ घर जाइ काल बाढ़िक दृश्य देखलक। दृश्य देखि बान्हेपर बपहारि कटए
लागलि। तइ काल लछमीपुरक चारि गोटे, बजारसँ समान खरीद नाव लग अबैत रहए। सुलोचनाकेँ कनैत देखि जीयालाल पुछलकै- “बुच्ची,
किअए कनै छेँ?”
कनैत सुलोचना- “बाबा, हम पढ़ैले गेल छेलौं। तै बीच हमर गामे दहा गेल। आब हम
कतऽ रहब?”
जीयालाल- “हमरा संगे चल। जहिना बारहटा पोता-पोतीकेँ
पोसै छी तहिना तोरो पोसबौ।”
जीयालालक विचार सुनि सुलोचनाक हृदएमे जीवैक आशा जगल।
कानब रुकि गेलै। मुदा कखनो-काल हिचकी होइते। नावपर सभ समान रखि चारु गोटे बान्हपर
आबि चीलम पीबैक सुर-सार करए लगल। एक भागमे सुलोचनो किताब नेने बैसलि। बटुआ खोलि
रघुनी चीलम, कंकड़क डिव्वा आ
सलाइ निकालि बीचमे रखलक, एक गोटे चीलमक ठेकी निकालि, चीलमो आ ठेकियोकेँ साफ करए लगल। दोसर गोटे डिब्बासँ
कंकड़ निकालि तरहत्थीपर औंठासँ मलए लगल। चीलम साफ भेलै। ओइमे ठेकी दऽ कंकड़बला हाथमे देलक।
कंकड़बला चीलममे कंकड़ बोझि दुनू हाथसँ चीलमक पैछला भाग पकड़ि मुहमे भिरौलक। मुँहमे
भिरबिते रघुनी सलाइ खरड़ि कंकड़मे लगबै लगल। दू-चारि बेर मुँहक इंजनसँ प्रेशर दैते
चीलम सुनगि गेल। चीलमकेँ सुनगिते तते जोरसँ दम मारलक जे धुआँक संग-संग धधरो उठि
गेलै। मुदा चीलमक दुषित हवासँ धधरा मिझा गेल। बेरा-बेरी चारु चीलम पीबि मस्त भऽ नाव दिस बिदा
भेल। साँझू पहरकेँ जहिना गाए-महींस बाधसँ घर दिस अबैत। जेकरा पाछू-पाछू छोट-छोट
नेरु पड़ड़ू झुमैत, लुदुर-लुदुर
मगन भऽ चलैत, तहिना सुलोचना
लछमीपुरबला सबहक संगे पाछू-पाछू नावपर पहुँचल। नावपर चढ़िते लग्गा चलौनिहार कोसी
महरानीक दुहाइ देलक। सुलोचनो बाजलि- “जय।”
नाव खुगल। लछमीपुरक चारु गोटेक मन सुलोचनाक जिनगीपर।
मुदा सुलोचनाक परिवारक बिछोह दुखसँ सुख दिस जाए लगल। जे सुलोचना गाम आ परिवारक कतौ
अता-पता नञि देखलक, ओइ
सुलोचनाक मनमे उठए लगल जे गाम-घर भलहिं दहा गेल मुदा माए-बाप जरुर जीवैत हएत।
किएक तँ मनुक्ख निर्जीव नहि सजीव होइत। बुधि-विवेक होइत। तँए ओ दुनू गोटे जरुर कतौ
जीबैत हएत। जे आइ नै काल्हि जरुर मिलबे करत। तँए मनमे जिनगी भरिक दुख नहि, किछु दिनक
दुख अछि। जे कहुना नहि कहुना कटिये जाएत। नाव लछमीपुर पहुँचल।
जीयालालक बारहोटा पोता-पोती दौड़ि कऽ नाव लग आइल। पोता-पोतीकेँ देखि जीयालाल कहलक- “बाउ,
तोरा सभले एकटा बहिन नेने ऐलियह।
सुलोचना पोता-पोती सबहक पहुन भऽ गेलि। दोसर दिन जीयालाल एकटा घर बना, सुलोचनाकेँ गामक बच्चा सभकेँ पढ़बैले कहलक।
गामक बच्चा सभकेँ सुलोचना पढ़बै लागलि। वएह सुलोचना।
हेमन्तो दिनेशो नहाएल। नहाकेँ जाबे हेमन्त कपड़ा बदलि, केश सरिया, तैयार भेलाह ताबे सुलोचनो आ जीयालालक जेठकी पोती
कमलियो चूड़ा भूजि, माछ तड़ि
लेलक। दूटा थारीमे चूड़ाक भुजा आ तड़ल माछ साँठि दुनू बहिन दुनू थारी नेने हेमन्त
लग पहुँचि आगूमे रखि देलक। बड़का फुलही थारी तइमे चूड़ाक उपरमे माछक नमहर-नमहर तड़ल
कुट्टिया पसारल। थारी रखि कमली पानि अानए गेलि। सुलोचना आगूमे बैसि गेलि। दुनू
गोटे खाइत-खाइत दसो माछक कुट्टिया आ थारियो भरि चूड़ा खा लेलनि। शुद्ध आ मस्त भोजन।
पानि पीबि ढकार करैत दिनेश बाजल- “डाॅक्टर सहाएब, आइ धरि हम एते नञि खेने छलौं।”
हेमन्त- “से तँ हमरो बूझि पड़ैए।”
सुलोचना- “डाॅक्टर सहाएब, चाहो पीबै?”
हेमन्त- “पीबै तँ जरुर मुदा दू घंटाक बाद। ताबे किछु काज करब। ओना
साँझ पड़ि गेल मुदा जाबे फरिच छै ताबे दसो-पाँचटा रोगी जरुर देखि लेब।”
सुलोचना- “अच्छा, अहाँ तैयार होउ, हम रोगीसभकेँ बजौने अबै छी।”
कम्पाउण्डर कार्टून खोलि, दवाइ निकालि पसारि देलक। रोगी अाबए लगल। रोगी
देखि-देखि हेमन्त कम्पाउण्डरकेँ कहैत जाथिन आ कम्पाउण्डर दबाइ दैत जाए। अस्पताल जकाँ
तँ सभ रंगक रोगी नहि। किएक तँ बाढ़िक इलाका तँए गनल-गूथल रोग। दवाइयो तेहने। तीनिये
दिनमे सौंसे गामक रोगीकेँ देखि डाॅक्टर हेमन्त निचेन भऽ गेलाह। मुदा सात दिनक
डयूटी। तहूमे कठिन रास्ता। मुदा पानि टुटए लगलै। पाँचम दिन जाइत-जाइत रास्ता सूखि
गेल। मुदा थाल-खिचार रहबे करै।
आठम दिन भोरे हेमन्त सुलोचनाकेँ कहलखिन- “बुच्ची,
आइ हम चलि जाएब।”
सुलोचना- “ई तँ मिथिला छिऐ डाॅक्टर सहाएब, बिना किछु खेने-पीने कना जाएब?”
कहि सुलोचना चाह बनबै गेलि। एकटा दोस्तसँ भेँट करए
कम्पाउण्डर गेल। असकरे हेमन्त। मने-मन सोचै लगलथि जे सात दिनक समए जिनगीक सभसँ
कठिन आ आनन्दक रहल। ई कहियो नै बिसरि सकै छी। बिसरैबला अछियो नहि। आइ धरि एहेन
जिनगीक कल्पनो नञि केने छलौं, जे बीतल। एहेन मनुक्खक सेवो करैक मौका पहिल बेर भेटल। मौके नहि भेटल, बहुत किछु देखैक, भोगैक आ सीखैक सेहो भेटल। आइ धरि हम रोगीक, सचमुच जेकरा
जरुरत छै, सेवा नञि केने छलौं, खाली पाइ कमेने छलौं। गाम-घरमे जेकरा पाइ छै वएह ने दरभंगा इलाज करबै जाइत
अछि। जेकरा पाइ नञि छै ओ तँ गामेमे छड़पटा कऽ मरैत अछि।
तइ बीच सुलोचना चाह नेने आइलि। कप बढ़बैत बाजलि- “मन
बड़ खसल देखै छी, डाॅक्टर
सहाएब।”
हेमन्त- “नहि! कहाँ। एकटा बात मनमे आबि गेल तँए किछु
सोचै लगलौं।”
सुलोचना- “ऐ ठीन केहेन लगै अए डाॅक्टर सहाएब?”
सुलोचनाक प्रश्नक उत्तर नहि दऽ हेमन्त चुप्प रहलाह।
हेमन्तकेँ चुप देखि सुलोचना बाजलि- “हम तँ बच्चा छी
डाॅक्टर सहाएब तँए बहुत नै बुझै छी। मुदा तैयो एकटा बात कहै छी। जहिना चीनी मीठ होइत अछि आ
मिरचाइ कड़ू। दुनूमे कीड़ा फड़ै छै आ ओइमे जीवन-यापन करैत अछि। मुदा चीनीक कीड़ाकेँ जँ
मिरचाइमे दऽ देल जाए तँ एको क्षण नञि जीवित रहत। उचितो भेलै। मुदा की मिरचाइक कीड़ा
चीनीमे देलाक बाद जीवित रहत? एकदम
नञि रहत। तहिना गाम आ बाजारक जिनगी होइत।”
सुलोचनाक बात सुनि डाॅक्टर हेमन्त मने-मन सोचए लगलथि
जे बात ठीके कहलक। अहिना तँ मनुक्खोमे अछि। मुदा ओ हएत कना। जाबे समाजिक जीबनमे
समरसता नञि आओत ताबे एहिना होइत रहत।
दस बजे भोजन कऽ दुनू गोटे -हेमन्त आ दिनेश- लुंगी,
गंजी पहीरि सभ कपड़ो आ जूत्तोकेँ बैगमे रखि, पाएरे बिदा भेलाह। हेमन्तक बैग सुलोचना आ
दिनेशक बैग कमली लऽ पाछू-पाछू चललि। किछु दूर गेलापर हेमन्त कहलखिन- “बुच्ची,
आब तों सभ घुरि जा।”
हेमन्तक बात सुनि सुलोचनाक आँखि नोरा गेल। डाॅक्टर
हेमन्तकेँ बैग पकड़बैत बाजलि- “अंतिम प्रणाम, डाॅक्टर सहाएब।”
एकाएक हेमन्तक हृदएसँ प्रेमक अश्रुधारा प्रवाहित
हुअए लगलनि। मुँहसँ प्रणामक उत्तर नञि निकललनि। मूड़ी निच्चाँ केने आगू बढ़ि गेलाह।
मुदा किछुए दूर आगू बढ़लापर बूझि पड़लनि जे चारिटा तीर -सुलोचना आ कमलीक आँखि- पाछूसँ
बेधि रहल अछि। पाछू उनटिकेँ तकलनि तँ देखलखिन जे दुनू गोरे ठाढे़ अछि। मन भेलनि जे
हाथक इशारासँ जाइले कहि दिअए मुदा अपना रूपपर नजरि पड़ि गेलनि। खाली पाएर जाँघ तक समटल –उलटा
कऽ मोड़ल- लुंगी, देहमे सेन्डो
गंजी, माथक केश फहराइत। तइ
परसँ थालक छिटका घुट्ठीसँ लऽ कऽ माथ धरि पड़ल। हाथक इशारासँ सुलोचनाकेँ सोर
पाड़लखिन। दुनू -सुलोचनो आ कमलियो- हँसैत आगू बढ़ल। लगमे देखि हेमन्तोक हृदएमे हँसी
उपकल। मुस्की दैत हेमन्त- “बुच्ची, हम अपन दरभंगाक पता कहि दइ छिअह। अबिहह।”
सुलोचना- “हम तँ शहर-बजारमे हराइये जाएब डाॅक्टर
सहाएब। अहाँ जाबे हमरा गाममे छेलौं ताबे बूझि पड़ैत छल जे दरभंगा अस्पताल गामेमे
अछि।”
कहि पाएर छुबि घुरि गेल।
बान्हपर आबि दुनू गोरे थाल-कादो धोए, पेन्ट-शर्ट
पहीरि स्टेशन दिस बढ़लाह। गाड़ी पकड़ि दरभंगा पहुँचि गेलथि।


text:
नई दिल्ली। 09 अक्टूबर। अरुणाचल प्रदेश के तवांग म' भेल हेलिकॉप्टर क्रैश म' शहीद भेल जवान सभक शव क' पॉलिबैग आओर पेपर बॉक्स म' रखबाक छवि सामना अएलाक पर विवाद शुरू भ' गेल अछि। ऐहिके ल'क' सोशल मीडिया पर लोग सभक बीच बहुत तामस देखल गेल। विवाद बढ़लाक बाद सेना ऐहिके असामान्य मानैत कहलक कि भविष्य म' शव सभके उचित तरीका सँ पहुँचायब सुनिश्चित कायल जायत।
इ फोटो गुवाहाटी हॉस्पिटल के बतायल जा रहल अछि, जाहिठाम पोस्टमार्टम के बाद सैन्य सम्मान दs पार्थिव शरीर के विदा कैल गेल। सेना के तरफ सs कहल गेल जे स्थानीय संसाधन के उपयोग एक भूल भेल , सेना के जारी बयान में कहल गेल कि शहीद सैनिक के हमेसा सs सम्मान देल जाइत अछि , अधिक उच्चाई क्षेत्र में सिमित साधन के कारन हैलीकॉप्टर ज्यादे भर नै ल जा सकैत अछि।
अपने क' बता दी पछिला शुक्र दिन अरुणाचल प्रदेश म' वायुसेना के एमआई 17 वी5 हेलिकॉप्टर हादसा केर शिकार भ' गेल छल, जाहिमे 7 सैनिक शहीद भ' गेल छल। सेना के एक पूर्व लेफ्टिनेंट जनरल कैल्हि रवि दिन एक छवि ट्वीट केलनि, जाहिमे सहीद सभक शव क' पॉलिबैग म' लपेटीके पेपर बॉक्स म' राखल देखाओल गेल छल। पूर्व लेफ्टिनेंट जनरल कहलनि कि उचित ताबूत भेटबा धरी सीमावर्ती चौकि सभ पर सैनिक सभक शव क' रखबाक लेल बॉडीबैग केर उपयोग कायल जायत अछि। सेना म' कैनवस के बनल बॉडीबैग अथॉराइज नहि अछि, एहिलेल मेकशिफ्ट बॉडीबैग उपयोग कायल जायत अछि।
प्राप्त जानकारी केर मुताविक ई मामला रक्षा मंत्री निर्मला सीतारमण तक पहुंचल। रक्षा मंत्री एहि मामला म' दखल देलनि। ऐहिक बाद सेना द्वारा ट्वीट करि कहल गेल कि शव सभके स्थानीय संसाधन म' राखीके भेजब असामान्य छल। शहीद सभके सदिखन पूरा सम्मान देल गेल अछि।
इ फोटो गुवाहाटी हॉस्पिटल के बतायल जा रहल अछि, जाहिठाम पोस्टमार्टम के बाद सैन्य सम्मान दs पार्थिव शरीर के विदा कैल गेल। सेना के तरफ सs कहल गेल जे स्थानीय संसाधन के उपयोग एक भूल भेल , सेना के जारी बयान में कहल गेल कि शहीद सैनिक के हमेसा सs सम्मान देल जाइत अछि , अधिक उच्चाई क्षेत्र में सिमित साधन के कारन हैलीकॉप्टर ज्यादे भर नै ल जा सकैत अछि।


text:
पंकज कुमार राज कहला कि हम गुप्ता केँ भूमिकाक जांच क' रहल छी। जांच पूरा भेलाक बादे हुनका खिलाफ कार्रवाई कायल जायत।
एक न्यूज चैनल द्वारा मंगलवार दिन एक वीडियो जारी कायल गेल छल, जाहि मेँ गुप्ता क' विश्व हिंदू परिषद (विहिप) आर बजरंग दल केँ तरफ सँ आहूत बंद केर दौरान सारण जिला मुख्यालय छपरा म' परंपरागत हथिया सभ सँ लैस कुछ लोग सभक अगुवाई करैत देखाओल गेलन्हि। एहि बंद केर आयोजन प्रशासन दिस सँ निषेधाज्ञा लागू केलाक बावजूद कायल गेल छल।
कांग्रेस विधायक शकील अहमद खान कहला कि लोग सभ सँ सांप्रदायिक सद्भाव व शांति बनेना रखबाक अपील करबाक बदला गुप्ता छपरा म' बजरंग दल आर विहिप समर्थक भीड़ केँ अगुवाई केलनि, जाहि कारण सँ हिंसा भेल। अल्पसंख्यक समूह केँ सदस्य सभक घर आर दोकान पर हमला कायल गेल।
शकील अहमद खान कहला कि ई साफ अछि जे गुप्ता निषेधाज्ञा केँ उल्लंघन केलाह आर लोग सभ केँ भरकेलाह, जाहि कारण सँ सांप्रदायिक तनाव उत्पन्न भेल। आगा ओ कहला कि राज्य प्रशासन क' सख्त डेग उठेबाक चाही आर सांप्रदायिक सद्भाव क' एक सशक्त संदेश देबाक चाही।
छपरा केँ किछ सामाजिक कार्यकर्ता सभ सेहो सांप्रदायिक तनाव केँ लेल गुप्ता क' जिम्मेदार ठहरौलनि। ओ सभ कहला कि गुप्ता पिछले कैको दशक सँ आरएसएस आर विहिप व बजरंग दल जेहेन किछ आन हिंदुत्ववादी संगठन सभ सँ संबंध राखैत छैथ। भाजपा विधायक सी.एन.गुप्ता एहि हिंसा मेँ कुनू तरहक संलिप्तता सँ इनकार केलाह। खबर केँ मुताबिक़, सारण म' स्थिति आबनियंत्रण मेँ अछि, लेकिन तनाव बरकरार देखल गेल।
>> एहि सांप्रदायिक हिंसा केँ विस्तृत जानकारी लेल एहिठाम क्लिक करि <<


text:
डीडी न्यूज के दिल्ली मे 10टा कैमरामैन के जरूरत
अछि.
शुरू मे भर्ती एक साल के कंट्रैक्ट के आधार पर होएत आ नीक काज करला पर एकरा बढ़ा देल जाएत.
एहि लेल अहां के कैमरामैन के रूप मे काज करय के कम सं कम एक साल के अनुभव जरूर होबाक चाही. एहि लेल वीडियोग्राफी मे डिप्लोमा के योग्यता सेहो होबाक चाही.
अप्लाई करय के लास्ट डेट अछि 24 अगस्त 2015. एहि लेल अहां के फॉर्म भरि के अप्लाई करय पड़त.
फॉर्म डाउनलोड करय लेल एहि लिंक के क्लिक करु- DD NEWS
फॉर्म नीक सं भरि क एहि पता पर भेजय पड़त-
The Assistant Director (HR),
Doordarshan News,
Room No 520, Tower B,
Doordarshan Bhawan,
Copernicus Marg,
New Delhi-110001
अहां सभ के हमर शुभकामना...


text:
शनिवार, 8 जून 2013
सेंसर्ड
70. सेंसर्ड
देश भरिमे बलत्कारक बाढ़ि आएल अछि ।अधवयसु महिलासँ लऽ कऽ तीन वर्षक मासूम बचिया धरि एहिसँ नै बचि सकलनि ।लोक छोट कपड़ा आ मोबाइलकेँ एकर मुख्य जिम्मेदार बतबै छथि ।कतेको राजनीतिक दल एकर बिरोधमे ठाढ़ छल ।लड़कीक बाजै-भूकै, हँसैपर रोक लगाओल जा रहल छल . . .मुदा. . .टी॰भी॰पर द्विअर्थी संवाद बला सेंसर्ड प्रोग्राम घर-घरमे परिवारक संग देखल जा रहल छल ।गारि आ अंग प्रदर्शनसँ भरल सेंसर्ड फिल्मक लेल टीकट खिड़कीपर भेरियाधसान भेल छल ।
अमित मिश्र
देश भरिमे बलत्कारक बाढ़ि आएल अछि ।अधवयसु महिलासँ लऽ कऽ तीन वर्षक मासूम बचिया धरि एहिसँ नै बचि सकलनि ।लोक छोट कपड़ा आ मोबाइलकेँ एकर मुख्य जिम्मेदार बतबै छथि ।कतेको राजनीतिक दल एकर बिरोधमे ठाढ़ छल ।लड़कीक बाजै-भूकै, हँसैपर रोक लगाओल जा रहल छल . . .मुदा. . .टी॰भी॰पर द्विअर्थी संवाद बला सेंसर्ड प्रोग्राम घर-घरमे परिवारक संग देखल जा रहल छल ।गारि आ अंग प्रदर्शनसँ भरल सेंसर्ड फिल्मक लेल टीकट खिड़कीपर भेरियाधसान भेल छल ।
अमित मिश्र
सदस्यता लें टिप्पणियाँ भेजें (Atom)


text:
सीसीटीवी फुटेज केर मुताबिक, जाहि बस म' आरोपी कंडक्टर अशोक कुमार मौजूद छल ओ बस शुक्रदिन स्कूल भोर 7. 40 बजे पहुंच गेल छल। बस के ड्राइवर बस क' स्कूल परिसर म' पार्क क' देना छल। ओहि समय आरोपी कंडक्टर स्कूल के मेनगेट स' भीतर आबैत छथि आओर बाथरूम दिस जायत छथि। मुदा प्रद्युम्न भोर 7.55 बजे स्कूल पहुंचल। प्रद्युम्न के पिता वरुण हुनका आओर हुनकर बहिन क' स्कूल के मेनगेट पर छोईड़ जायत छथि। प्रद्युम्न के बहिन अप्पन क्लास म' चल जायत छथि जखनकि प्रद्युम्न बाथरूम दिस जायत छथि।
बाथरूम लग लागल सीसीटीवी कैमरा म' देखार दैत अछि कि आरोपी कंडक्टर आओर प्रद्युम्न एक के बाद एक करि बाथरूम म' दाखिल होयत छथि। एहि फुटेज म' भोर 7.55 आओर 8.10 के बीच अशोक क' बाथरूम स' बाहर आबैत देखल जे रहल अछि। गौर करबाक गप ई कि एहि दौरान ओहि बाथरूम म' तेसर कियो प्रवेश नहि होयत अछि। सीसीटीवी फुटेज म' देखार द' रहल अछि कि जहिना बाथरूम स' आरोपी अशोक बाहर आबैत छथि ओहिक किछु देर बाद प्रद्युम्न खून सँ लथपथ एक हाथ स' अप्पन गर्दैन पकैड़ बाथरुमक बाहर फर्श पर घसकैत आबैत अछि। प्रद्युम्न पर सभसँ पहिने स्कूलक एक माली केर नजैर पड़ैत अछि, माली बाथरूम के बाहर फर्श पर पड़ल खून स' लथपथ प्रद्युम्न क देख शोर मचायब शुरू करैत छथि।
माली के आवाज सुइन आसपास के कक्षा सँ किछु मास्टर बाहर आबैत छथि आओर खून सँ लथपथ प्रद्युम्न के आस-पास एकठ्ठा भ' जायत छथि। एहि हंगामा के बीच आरोपी बस कंडक्टर अशोक दुबारा फुटेज म' देखार द' रहल अछि। ओ प्रद्युम्न क' कोरा म' उठा हुनका एक मास्टर के कार म' राखैत देख़ार द' रहल अछि।
बाद म' सात वर्षीय मासूम प्रद्युम्न क' मास्टर के कार सँ बगल के एक अस्पताल म' ल' जायल गेल छल, मुदा ताधरि बहुत देर भ' गेल छल।डॉक्टर सभ ओता प्रद्युम्न क' मृत घोषित क' देलनि। एसआईटी द्वारा जांच कायल जे रहल सीसीटीवी फुटेज सँ पहिल नजैर म' एखन धरी किछु निष्कर्ष नहि निकलल अछि। एसआईटी टीम लागातार सीसीटीवी फुटेज केर जांच म' लागल अछि।


text:
Saturday, August 23, 2014
सनेस (क. जगदीश प्रसाद मण्डल)
सनेस
तुलसी बाबा जहिना हलसि कऽ रामायण गढ़ि तूल देलनि जे, “हरि अनन्त हरि कथा अनन्ता” तहिना ने “मनु अनन्त मनुआँ अनन्ता” सेहो होइ छै। एहने अनन्तमे पण्डित कक्काक जिनगी सेहो वौआ गेलनि। जेकर ओरे-छोर ने रहत तइमे लोक ने हेराएत तँ हेराएत कइमे। तहूमे जे हेराइबला रहैए ओ तँ हेराइते अछि। घरोमे लोक हेरा जाइए। मुदा बिनु ओर-छोरक जे अछि तइमे लोक हेरेबो केना करत। हेराइते बेर ने हरण होइ छै। जँ सीते नै हेरैतथि तँ हरण किए होइतनि। ओ जँ केतौ बौआइत रहत तँ ओही अनन्तमे किने। तखनि ओ हेराएब केना भेल। हेराइ तँ लोक ओतए अछि जेतए एकसँ दोसरमे चलि गेल, रामक सङ्ग छोड़ि सीता जेना रावणक सङ्ग गेली। मुदा एक छोड़ि दोसर जेतए अछिए नै तेतए लोक जाएत केतए। ओहीमे ने जहिना सभ अछि तहिना ओहो अछि। पण्डित काकाकेँ सेहो तहिना भेलनि। बच्चेसँ चकितगर रहथि, पढ़ै-लिखै दिस मन झूकलनि। पढ़ै-लिखैक एकछाहा भाषो आ विषयो, तँए पण्डित काका संस्कृते विद्यालयमे नाओं लिखौलनि। ओना पनरह आनासँ बेसीए पढ़ै-लिखैसँ दूर हटल अछि। धरतीसँ अँकुरि भाषा-साहित्यक गाछ बनल अछि। जइमे गमैआ वैद जकाँ, जे अमेरिका, इंगलैंडक दवाइसँ उपचार नै करि, बोन-झार, खेत-पथारक जड़ी-बुटी चुनि औषध बना रोगक उपचार करै छथि, जे एक धारा बनि धरतीकेँ सींचैए तहिना संस्कृतो भाषा-धारा छी। तेतबे नै अदौक धार छी, जे अखनो बहैए। मुदा कोनो धारा ताबे तक अपन समुचित गतिए प्रवाहित होइत रहैए जाबे तक ओकरा अनुकूलता भेटैत रहै छै। जेना इतिहासक मध्य किछु राजो शासनक अछि। तँए ओइ कालखण्डमे भाषो-साहित्य फुलाएल फड़ल। मुदा धरतीपर बहैत धारक धारा आ विचारक दुनियाँमे बहैत धाराक बीच दूरी तँ किछु भाइए जाइ छै, मुदा ओ दूरी पाटत के? पटाएत केना? जे से सिञ्चित भऽ रूप-सौन्दर्य पसारत। ‘लघु सिद्धान्त कौमदी’केँ पण्डित काका तेना कऽ धुथुरक पीसल बीआ मिला चटलनि जे पढ़ैक निशाँ लगि गेलनि। आन काज की भेल आ की नै भेल तैपर ओते धियान नै दऽ पढ़ैपर नजरि गड़ल रहै छेलनि। तहूमे गीताकेँ तँ चाटिए गेल छला। पण्डित काका आ अपन बीच एतबे सम्बन्ध अछि जे जखनि निचेन (काजसँ) रहै छी तखनि लगमे आबि बइसै छिअनि तँ रामायण, गीता, महाभारतक गप-सप्प कहै छथि। सुनैकाल सुनै छी। मुदा काज (जिनगीक उद्यम) तँ अपने जुतिए ने करै छी। अपना जुतिए कि करै छी काजक जुतिए करै छी। काजेक जुतिकेँ कन्हेठ अपन जुति लगबै छी। काजोक तँ अपन जुति होइ छै। मुदा समाजक लोक पण्डित काकाकेँ निशाँएल थोड़े बुझै छन्हि, बुझै तँ छन्हि भूतलगुए। निशाँएल तँ ओतए ने भेल जेतए सार-असारमे बदलि सारीलक स्वरूप धरैत। मुदा ओ तँ जिद्दक आड़िएपर बैसल छथि। मानि नेने छथि जे जहिना ओ (समाजक) सभ नै सुनत तहिना की अपन मुँह सीब लेब। जेकर जे काज रहतै, रस्तो चलैत रहब आ बजितो रहब, सुनि कऽ बुझलक तँ बड़बेस नै तँ हमहूँ बजलौं ओहो सुनलक। सुनै आ बुझैमे भेद छै। भेद ई छै जे किछु करैक उदवेग बुझला पछाति अबैत, मुदा सुनब सुनब भेल। सुनिओं सकै छी अनसुनिओं कऽ सकै छी।
ओना पण्डित कक्काक जनम पाँच बीघाबला किसान परिवारमे भेल छन्हि। शुरूहेसँ (बच्चेसँ) पण्डित काका माता-पिताकेँ जनमदते नै जिनगीक जनमदाताक गुरु सेहो मानै छथि। जनमदते ने जनमबैक बाट पकड़ा जनमदाता बनबै छथि, तँए गिरहस्तीक सभ लूरि पितासँ सीखि अपन जीवन-जापन करै छथि। गीताक तेते अध्ययन केलनि जे किछु लिखैक विचार उगना महादेव जकाँ उगलनि। पचपन बर्खक अवस्थामे किताब लिखि छपबौलनि। गुण रहलनि जे दुइए सए छपौलनि नै तँ पाँच कट्ठाक बदला बीघा चलि जइतनि। ने कियो किताब कीनलकनि आ ने अपने केतौ बेचए गेला।
जहिना कोनो बेमारी परिवारमे भेने परिवारबलाक नजरि ओइ दिस बढ़ै छै, बाढ़ि एलापर बाढ़िक दुश्मन दिस बढ़ै छै, रौदी भेलापर रौदीबाबाक सराध-विटाइर केना हेतनि, तइ दिस बढ़ै छै, इत्यादि-इत्यादि, तहिना किताबक छति पण्डित कक्काक मनकेँ पण्डितौपन दिस रेड़लकनि। रेड़ पड़िते मन फुड़फुड़ेलनि जे जे किताबमे समए लगौत ओ समए बेकार चलि जाए तँ जरूर केतौ रस्तामे आँकर-पाथर ढेरियाएल अछि। प्रश्न उठिते, जहिना अस्पतालमे रोगीक पहिल जाँच करैत डाक्टर विभागीय वार्ड दिस पहुँचा दैत तहिना पण्डित काकाकेँ सेहो भेलनि। मुदा लगले ऊपर-झपकी भेलनि जे एहेन प्रश्नसँ एतेटा जिनगीमे भेँट कहाँ कहियो भेल छल, फेर भेलनि जे एहेन काजे दोसर कोन केने छेलौं जे भेँट होइत। तँ की काजे बुधि जनमबैए आकि काजकेँ बुधि जनमबै छै। जेते पण्डित कक्काक पण्डिताउ बढ़ल जान्हि तेते पसिना देहसँ निकलए लगलनि। पसिने ने दुनियाँक पसन्द भेल। जेते पसिना छुटत तेते सुख भेटत। मुदा लगले मन अपना दिस पाछू उनटलनि। उनटलनि ई जे पचपन बर्खक मेहनतिक फल उपयोगी नै भेल। जँ फले खट्टा भऽ गेल तँ जिनगी केना मीठ भेल। जँ जिनगी मीठ नै भेल तँ अनेरे किए एते समैकेँ शरबत बना पीब लेलौं। मुदा शरबतो तँ परखए पड़त जे सोझहे मधुरस छी आकि भङ्गरस। अपनापर ग्लानि जगलनि जे अपनेमे अपने गड़ए लगला। पिताक देल जत्था-जमीन बोहा पोथी लिखलौं आन बुझह आकि नै बुझह मुदा अपने तँ बुझिते छी जे सएओ टिप्पणीक सङ्ग गीता पढ़लौं। तेकरा नेबो जकाँ निचोरि ने पोथीक सृजन केने छेलौं। तखनि? पोथी मौलिक भेल की समीक्षा। जँ समीक्षा भेल तँ सृजन केना भेल? जँ सृजन नै केलौं तँ सिरजलौं की जे लोक पुछैत। फेर जेना ग्लानि गरए लगलनि। ग्लानिसँ गड़ैत दुनियाँमे प्रवेश केलनि। जेते लिखिनिहार तेते रङ्गक विचार। एना किए भेल? जे व्यासजी गीता लिखि खुट्टा गाड़ि देलनि। जे सर्वोत्तम जिनगी जीबाक सूत्र लिखि सुतिआ लेलनि, मुदा एते विचारक की कारण? प्रश्न मनकेँ रोकि कहलकनि-
“अनेरे जहिना पचपन बरख बौएलौं तहिना छपनमो बर्ख बौआइते ढहनाएब। हूबा करू। फेर पढ़ू फेर लिखू। मुदा हूबटुटु बनि जिनगी नै जीबू।”
गीताक समीक्षा लिखि विषयकेँ अन्त करैत लिखलनि-
“जँ पूजी जगदम्ब तँ आनक पुजन व्यर्थ। नै पूजी जगदम्ब तँ आनक पुजन व्यर्थ। सभ जिनगीक खेल छी, जेहेन जिनगी तेहेन विचार, तखनि अनेरे लोक िकए मीठहा छोड़ि खटहा फल खा खटही बनत।”
मन मानि गेलनि जे दुसैएबला काज तँ करबे केलौं, किए ने कियो दुसत जे किताब छपैक प्रेस एते सस्ता भऽ गेल तँ दुइए सए किताब छपबैमे एते किए खर्च भेल? मुदा भाय, जेते मोट-मोट किताब पढ़ि नेने छेलौं तइसँ पातर केना लिखितौं। गीता पढ़ि गीते आकारक पोथी लीखि पाँच कट्ठाक दाम सबा लाख गमेने छेलौं, मुदा तहिना जँ अहाँ अपन गतातीक प्रेसक खर्च आ सए पृष्ठक किताब बुझैत होइएे, ई दीगर भेल। मुदा से नै तीन हजार पृष्ठक पोथी, तेकरा रैक्सिनक गत्तासँ गतानि छपबौने छेलौं, अपन बोइन-बुत्ता छोड़ि पनरह सए मुल्यो रखने छेलौं। मुदा सभटा पड़ले रहि गेल। ओना अखनो बड़ दुख नहियेँ अछि, किएक तँ कोनो की हमरेटा पड़ल रहल आकि आनो-आनकेँ अहिना पड़ल छन्हि। जखनि आनो-आनकेँ भेल तखनि तँ यएह ने नीक भेल जे जे भेल से सभ मिलि एकेबेर छातीमे मुक्का मारि, कनैक लय बदलू। जहिना पहाड़ी रस्ता टपला पछाति, समतल जमीनक रस्ता आ गाछक छाहरि भेटलापर जे मन हरखित होइ छै तहिना पण्डित काकाकेँ सेहो भेलनि। हरखित मन होइते गर गड़ेलनि। गर गड़ाइते मन हनहनेलनि जे जहिना गमैआ वैद गामेक खेत-पथार, वाड़ी-झाड़ी, बोन-झार, गाछी-कलम आ बँसबाड़िसँ जड़ी उखाड़ि ओकरा जड़िया औषध बना रोगक उपचार करै छथि तहिना करब। ठीके पिताजी कहै छला जे मौसमक अनुकूल सभकेँ चलक चाहिएे। जेहेन समए तेहेन काज जेहेन काज तेहेन भोजन, तेहेन रहन-सहन बनेनहि ने मौसमक सङ्ग चलि पेबै। तँए बरहमसीआ खेतीक प्रयोजन पड़ै छै।
सोचिते-विचारिते पण्डित कक्काक मन मानि गेलनि जे नव सिरासँ (नव शीर्षकक नाओंसँ) किताब लिखब। मुदा लगले मनमे उठलनि जे पहिलुक पोथी तीन हजार पृष्ठक छल, तँए काज तँ ओइसँ बेसी लिखने बढ़ियाँ भेल। जँ तीन हजार पृष्ठसँ आगू चारि हजार पृष्ठक लिखब तखनि ने तरका (तीन हजारक) दबाएत। जँ से नै हएत तँ अगिला ओहिना अलगले रहत किने। झोंकाएल मन पण्डित कक्काक झोंकमे, पुर्बा झोंकमे पछिम आ पछिया झोंकमे पूब दिस जहिना गाछो-बिरिछ झूकि जाइत तहिना भेलनि। मन पड़लनि अपन ओ दिन जइ दिन गीताकेँ (महाभारत अंश गीता) जिनगीक मुँहक गीत गबैत सुनने रहथि। कानक सुनल, कोनो मुँहक बाजल, झूठ केना हएत। मन ठमकलनि, आगू बढ़ैसँ जाँघ थरथरेलनि। थरथरेलनि ई जे एक तँ जिनगी भरिक पढ़लाहा हेरा रहल अछि, दोसर सिरा पकड़ि लिखैक अछि, पचपन बर्खक उमेरक तँ कोनो मोजरे ने भेल आ जँ कहीं अगिलो सएह भेल, तखनि तँ ओहन आमक गाछ आकि कोनो आन फलक गाछ जकाँ जे छाँह तर पड़ि कहियो फुलेबे ने करैए जेकर आम जकाँ मोजर हएत। जखनि मोजरे ने तखनि फल केहेन फड़त। मुदा काजो तँ असान नहियेँ अछि। आगू-पाछू देखैत विचारए लगला। आब की उपए? नव शिरासँ नव बात बिना बुझने-गमने केना आगू बढ़त? ई तँ नै जे सभ पञ्च लबरे भऽ जाए। जँ आगू नै बढ़त, तँ कलमक धार केना फुटत? जँ कलमेक धार नै फुटत तँ सादा कागतपर चारि हजार पृष्ठ उतरत केना? मुदा केकरोसँ पुछबो केना करब? सभ तँ अपने बेथे बेथाएल अछि। दिन-राति जे परिवार ले (बेटा-बेटी, पत्नी) दौड़ रहल अछि ओकरा एते पलखति कहाँ छै जे अपना परिवारमे बैसि परिवारक तानी-भरनी ठीकसँ चलौत। जाबे सुतकेँ तानी-भरनीक बीच तानि कऽ नै तनियाएल जाएत ताबे ओ अम्बर केना बनत? प्रश्न ई नै जे पुछबो केना करबै? प्रश्न ई जे केकरासँ पुछबै? की गीताक टीकाकारसँ आकि व्यास रचनाकारसँ। नै चारि हजार पृष्ठक किताब लिखैमे अदहा विचार गीताक लेब, आ अदहा समाजक। जँ से नै करब तँ गीताक गुण तरेतर हृदैकेँ तेना सिहरा कऽ सड़नि करए लगत जे देहे-हाथ कठुआ जाएत। काजे ने कएल हएत।
दू साल बीत गेल। सौन मासक हरिअर चास गाममे लहलहाइत। निच्चे-ऊपरे खेती भऽ गेल। जे खेत जेना रोपल गेल से खेत तेना हरिअरिओ बेसी पकड़ैत गेल, मुदा लगक रोपल (काल्हि-परसू) कोनो पतसुखू, तँ कोनो धड़सुखू तँ अछिए। चैत-बैसाखक सुखाएल अधसुखाएल धारो-धुर आ डाबरो-पोखरि फुला गेल। पतझड़ गाछ-बिरिछ सौनक सोहनगर समीर आ शीतल सलिल पाबि अपन वस्त्रे झूकि गेल। काल्हि साँझमे पण्डित कक्काक पाँच हजार किताब गाड़ीसँ उतरलनि। पहिल साँझ दीप नै बरल तँए झलअन्हारमे बण्डल खोलब नीक नै बूझि सोझहे थकिआ कऽ कोठरीमे रखि लेलनि।
खेला-पीला पछाति जखनि ओछाइनपर पण्डित काका पड़ला आकि पछिला किताब (गीताक पोथी) मन पड़लनि। मन पड़िते कबुल लेलनि जे पिताक सम्पति नष्ट केलियनि। मुदा कननौं तँ नहियेँ हएत? जिनगी सदति हार-जीतक बीच चलिते अछि, कियो अफसर निचलाक ऊपर रोब झाड़ैए तँ ऊपरकाक रोब सहबो करैए। किताबकेँ खाली बेपारक सौदा नइ बना जिनगीक सौदा बना जिनगीक बीच रखि परिचएओ-पात देब नीक हएत। जँ से नै परिचए-पात देबै तँ एहनो तँ भाइए सकैए जे ओइ दिस पढ़निहारक नजरिए ने जाए। दुनूकेँ (किताबक परिचयो आ बिकरीओ) नजरिमे रखि पण्डित काका निर्णए केलनि जे किताब लऽ कऽ दोसराक दरबज्जापर परिचए करा कऽ ढौआ लेब। मुदा तइसँ अलग दोसराइत के? अदहासँ बेसी लोक किताब पढ़ैबला नै छथि। तखनि? जँ पढ़निहारो परिवार अछिओ आ कोनो रूपक सम्बन्ध नै रहल अछि तैठाम केना जाएब। आन कोनो दरबज्जापर जेबाक रस्ता होइ छै, जइ रस्ते लोक जाइए। मुदा लगले जेना भक्क टुटलनि। भक्क ई टुटलनि (जेना भकमोड़क रस्ता केकरो देखल रहै छै) जे साहित्य प्रेमी जे पाठक छथि, ओ तँ अङ्गीते भेला। सामाजिक अङ्गीतो तँ छथिए तैसङ्ग परिवारिक अङ्गीत सेहो छथिए, दस रङ्गक पोथी पाँच हजारक अछि, पँच-पँच सए भेल, जखनि कि लेबाल (किताब कीनिनिहार) पाँचो हजारसँ ऊपर छथि तखनि काज असाध केना भेल। लगले मन किताबक छपाइ-कढ़ाइ दिस बढ़लनि, हाथक लिखल लोहाक मशीनमे गेल आ लोहासँ निकलि हाथमे औत, अनेरे दुनूक बीच तीन बेर चढ़ा-ऊतरी भेल। छूट-छाट, भूल-चूक भेले हएत। तैबीच जँ दोहरा कऽ किताब पढ़ए लगब से सम्भव नै, किताबक थाक तौलाक भात थोड़े छी जे एकटा चाउर टोबने बूझि जेबइ। एका-एकी छपाइ भेल, तँए एकक भूल-चूक दोसरोमे हएत आकि दोसरो भूल-चूक अछि, बूझब कठिन अछि। तँए नीक ई जे सभकेँ एके निवेदित जे भूल-चूक भेल हुअए, से चेतौनी देब जइसँ आगू चेतल जेतइ।
पड़ले-पड़ल पण्डित काका ऐठाम पहुँच गेला जे किताब लऽ घरसँ निकलब। मुदा घरसँ निकलैसँ पहिने यात्राक दिशा तँ देखए पड़त। जँ से नै देखब तँ अनेर कुयात्रा हएत, जखने कुयात्रा भेल तखने गाड़ी जकाँ काजो दब-उनार भऽ जाएत। जखने दब-उनार भेल तखने गाड़ी उनटैक सम्भावना आबि जाइए। जखने सम्भावना औत तखने अथाह दिस बढ़ब भेल। फेर मोड़पर अबिते मन घुरलनि। अथाह तँ समुद्र होइए, पोखरि-झाँखरि तँ थाहल होइए, तेकरो नपैले तँ लोक फैदम बनाइए नेने अछि तखनि सम्भावित केना भेल? ई बात अछि जे मौसमक (समैयक) गति-विधि (रौद-हवा इत्यादि) रस्ताक बाधक बनैए तँ विपरीत दिशामे बढ़ने चलैमे सुभिता होइत, मुदा जँ काज धारक सिरा जकाँ हुअए तखनि छोड़ब नीक हएत आकि बढ़ि कऽ करब नीक हएत। दिन-बेरागनक विचार काजक हिसाबे नीक होइ छै। निर्णएक लग पहुँचैसँ पहिने मनमे एलनि जे दुनियाँमे दोसराइत हुअए आकि नै मुदा सङ्गीक सङ्गिनी तँ लगेमे छथि, किए ने पहिल विचार हुनकेसँ लऽ ली। आखिर ओहो तँ ओहिना ने सङ्कल्प केने छथि जे जिनगी भरि घरसँ बाहर धरि विचारक सङ्ग रहब जे जिन्दा दिल, दिल खोलि सङ्कल्प जिनगी भरिक लइ छथि। पोखरिक पानि जकाँ पण्डित कक्काक मन थीर भेलनि। बजला-
“सूतल छी?”
‘सूतल छी’ सुनि रेशमा सगबगेबो ने केली। एक तँ ओहुना गमैआ चौकीदारकेँ तीन हाक देबाक अधिकार छै, तँए पहिल हाकक जवाब देब जरूरीओ तँ नहियेँ अछि। फेर मनमे नाचि उठलनि, हो-न-हो जँ कहीं एहेन विचार मनमे आएल होन्हि जे एक बेरसँ दोसर बेर साँपक मंत्र जकाँ, नै डाकनि देल जाइ छै, तखनि नै किछु बाजब उचित नै हएत। मुदा उत्तरक समैकेँ हुसैत देखि रेशमा विचारलनि जे बोलसँ नै, खोंखी कऽ कऽ जगैक सूचना देबनि। अपनो मन कहतनि जे भरिसक भकुआएलमे नै सुनलनि। मुदा लगले भेलनि जे, लोक जगलो ओछाइनपर पड़ल रहैए, मन जागल रहै छै, देह पड़ल छै, ओकरो तँ सूतबे ने कहल जाइ छै। केना ओ (पति) बुझलनि जे सूतले हेती। अखने छनेक पहिने ओ खा कऽ ओछाइनपर एला, तेकर पछाति अपने खेलौं, बासन-कुसन, थारी-लोटा अखारि, कुत्ता-बिलाइ दुआरे सहिआइर कऽ रखि अखने ओछाइनपर एलौं आ जखनि ओ पहिने एला तखनि जगले छथि आ पछाति कऽ हम एलौं तँ नीन पड़ि गेलौं। जरूर केतौ सोचमे शङ्का भऽ रहल छन्हि। हमहूँ तँ सगीए छियनि किने, किए ने कनी आगरे करि थारीमे परोसि दियनि। मधुबनक मधुआएल मधुमाछी जकाँ भनभनाइत स्वरमे रेशमा बजली-
“सूतलोमे बौअनी नै छूटल जे निसभेर रातिमे बपहारि कटै छी?”
पत्नीक बातसँ पण्डित काकाकेँ मनमे दुख नै भेलनि, खुशीए भेलनि। खुशी ई भेलनि जे भरिसक कोंचा-कोंची अखनि धरि बन्हनइ छथि, तँए एहेन टाँस बोल भेलनि। मधुरस पीनिहारकेँ जहिना मधुमाछीक डङ्कक दर्द मनसँ मेटा गेल रहै छै तहिना पण्डितो काकाकेँ मेटा गेलनि। बजला-
“एकटा बेगरता भऽ गेल?”
‘बेगरता’ सुनि पण्डिताइन काकी अकचकेली। अकचकेली ई जे अरामोक अवस्थामे जिनका कोनो बेगरता होइ छन्हि, तँ जरूर ओइ बेगरता वस्तुक काजमे मन लगल छन्हि। बजली-
“केहेन बेगरता अछि?”
जहिना कियो केकरो बेगरता सम्हारि दुखकेँ सुखमे बदलि दइ छै तहिना पण्डितो काकाकेँ भेलनि। बजला-
“किताब लऽ कऽ निकलब, से कोन दिन नीक हएत?”
पण्डिताइन काकी बजली-
“देखू, पुरुखक जतराकेँ ठेकान नै छै, मुदा काजक बेगरता हिसाबे महिला अपन दिन-बेरागन बना नेने छथि। जँ से नै छथि तँ किए लगनक भदबा माफ अछि।”
जहिना कोनो जन्तु दोसरकेँ धरऽ दौड़ैत तहिना पण्डित काकाकेँ पत्नीक बोल धेलकनि। मनमे ठानि लेलनि जे काल्हि किताब लऽ कऽ घरसँ निकलि जाएब। मुदा जाएब केतए? मात्रिक अङ्गीतक जाल छी निच्चाँ-ऊपर तेना ओझराएल अछि जे जँ कियो सुनिनिहारो तँ कियो नहियोँ सुनिनिहार (जे उम्रक वा सम्बन्धक) तँ छथिए, तहिना सासुरो भेल। नीक हएत जे जैठाम कम सम्बन्ध अछि ओतए जाएब। टोहियबैत पण्डित काका सढ़ूआरए चुनलनि। सारिक घर छी, कहिया केतए सँ गपो-सप्प बाँकी अछि। बेटो हाइ स्कूलमे पढ़िते छन्हि, साढ़ू अपने ने नै पढ़ल छथि।
दोसर दिन पचासटा किताबक मोटरी बान्हि कन्हिया पण्डित काका सढ़ूआरए पहुँचला। दरबज्जापर पहुँचिते साढ़ू आगूसँ मोटरी उतारि चौकीपर रखि गोड़ लगलकनि। गोड़ लागि आङ्गनसँ लोटामे पानि आनि पएर धुआ पुछलखिन-
“बड़ भारी मोटरी अछि।”
किताब सुनि सिंहेश्वर बेटाकेँ सोर पाड़ि बजला-
“बौआ, जाबे साढ़ू दरबज्जापर रहथि, ताबे अहाँक भार भेल। किताबक मोटरी छियनि से देखैत-सुनैत रहब।”
बिच्चेमे सारि आबि एक चुटकी अबीर पण्डित कक्काक आगूमे उड़िया गेली। शान्त जगह देखि पण्डित काका सरबेटाकेँ पुछलखिन-
“बौआ, की नाओं छी?”
“श्याम सुन्दर।”
“कोन किलासमे पढ़ै छी?”
“दसमामे।”
सुनि पण्डित काका बजला-
“बौआ, जिनगी भरिक काजक मोटरी छी। अहीं सन लोकक खगता अछि, काजो-एहेन अछि जे अहूँकेँ नीक आ हमरो नीक हएत।”
दुनूक नीक सुनि चकोना होइत श्याम सुन्दर बाजल-
“से की?”
‘से की’ सुनि पण्डित कक्काक हृदैमे हिलकोर उठि गेलनि। बजला-
“बौआ, जँ बच्चा बच्चेसँ काजक लूरिकेँ कन्हियबैत चलए तँ ओ माए-बापक भारक मोटा कम करैत अपना ऊपर ठाढ़ भऽ जाइए। श्रवण कुमारक कथा सुनने हएब। केना सीक-पटैपर माए-बापकेँ कन्हेठ, चारू-धाम करए विदा भेला। तँए अहूँ किताबो बेचू आ पढ़बो करू। काजसँ लजाउ नै जखने काजसँ लजाएब तखने लजबिजी जकाँ लाज-बीज रहितो अकाजक दुनियाँक खाधिमे खसब। जेकरा काँटक दुआरे ने माल-जाल खाइए आ ने हाड़-गोड़ दुआरे लोके पुछै छै।”
पण्डित कक्काक विचार सुनि श्याम सुन्दरक हृदए सिहरि गेल। सिससिराइत बाजल-
“मौसा, अहाँक विचारसँ जेना देहक मासु फनफना रहल अछि, अपनोसँ भेँट-घाँट करैत करब। अखनि अपनेक विचार शिरोधार अछि।”
¦¦¦
१६ अगस्त २०१४
Subscribe to: Post Comments (Atom)


text:
Friday, August 10, 2012
किशन कारीगर - दाम-दिगर
किशन कारीगर
दाम-दिगर
टुनटुन राम टनटनाइत बाजल- ‘कहू तँ एहनो कहीं दाम दिगर भेलैए जे दोसर पक्षबलाकेँ तँ दामे सुनि कऽ चक्करघूमी लागि जाइत छै। हे बाबा बैजनाथ, अहीं कनी नीक मति दियौ एहेन दाम-दिगर केनिहार सभकेँ।’
एतबा सुनितै बमकेसर झा बमकैत बजलाह- ‘आइँ रौ टुनटुनमा, हम अपना बेटाक दाम-दिगर कए रहल छी तँ ऐमे तोहर अत्मा किए खहरि रहल छौ।’
ताबै फेरसँ टुनटुन राम जोरसँ बाजल- ‘अहीं कहू ने, अत्मा केना नै खहरत। हम जे अपना बेटा बच्चा रामकेँ संस्कृतसँ इंटरमे नाओं लिखबैत रही तँ अहाँ कतेक उछन्नर केने रही। मुदा तैयो ओ नीक नम्बरसँ पास केलक। आब हम ओकरा फूलदेवी कॉलेज अंधराठाढ़ीमे संस्कृतसँ बी.ए.मे नाओं लिखा देलिऐ।’
ई सुनि बमकेसर झा तामसे अघोर भऽ बमकैत बजलाह- ‘रौ टुनटुनमा, तँू साफ साफ कहि दे ने जे हमरा बेटाक दाम-दिगरमे बिना कोनो भंगठी लगौने तों नै मानबेँ।’
दुनू गोटेमे एतबाक कहाकही होइते रहै आकि पिपराघाटसँ पएरे-पएरे धरफराएल हम अप्पन गाम मंगरौना चलि अबैत रही। दरभंगासँ बड़ी लाइनक टेन पकड़ि राजनगर उतरल रही। ओतएसँ बस पकड़ि कहुना कऽ पिपराघाट एलौं, मुदा ओतए रिक्शाबला नै भेटल तही द्वारे पएरे-पएरे गाम जाइत रही। मुदा जहाँ गनौली गाछी लग एलौं तँ टुनटुन आ बमकेसरकेँ कहा-कही होइत देखलिऐ। उत्सुकता भेल जे दाम-दिगर कोन चिड़ैक नाओं छिऐ से बूझिए लिऐ। मोन भेल जे एखने टुनटुनमसँ पुछि लै छिऐ जे कथिक दाम-दिगरक फरिछौटमे अहाँ दुनू गोटे ओझराएल छी, मुदा बमकेसर झाक बमकी आ टुनटुनक टनटनी देखि तँ हमर अकिले हेरा गेल अओर हिम्मत जबाब दए देलक। सोचलौं जे गामपर जाइत छी तँ ओतए ठक्कनसँ ऐ प्रसंगमे सभटा गप-सप्प भए जाएत।
गामपर आबि कऽ सभसँ प्रणाम-पाति भेल, तेकरा बाद नहा सोना कऽ हम ठक्कनक भाँजमे भगवती स्थान दिस बिदा भेलौं। मुदा कियो कहलक जे ठक्कन तँ सतबिगही पोखरि दिस भेटत। हुनकर नामेटा ठक्कन रहनि मुदा ओ बड्ड मातृभाषानुरागी रहथि। कहियो गाम जाइ तँ हुनकेसँ मैथिलीमे भरि मोन गप-सप्प करी। भिनसुरका पहर रहै, हम बान्हे बान्हे गामक हाइ स्कूल दिस बिदा भेलौं जे कहीं रस्तेमे भेँट भऽ जाथि। मुदा ठक्कन महराज कतौ नै भेटलाह तँ बाधे-बाधे सतबिगही पोखरि लग एलौं। दूरेसँ देखलिऐ जे ठक्कन आ परमानन दुनू गोटे गप करैत चलि अबैत रहए, अवाज हम साफ-साफ सुनैत रही। ठक्कन बाजल- आइँ हौ भैया, ई कह तँ अमीनो साहेबकेँ जे ने से रहैत छन्हि। कहू तँ, ततेक दाम-दिगर कहैत छथिन जे घटककेँ घटघटी आ घुमरी धए लै छै। बेसी दाम भेटबाक लोभमे पारामेडिकलबला लड़काकेँ एम.बी.बी.एस कहि रहल छथिन। कहऽ, ई अन्याय नै तँ आर की छी।’
परमानन खैनी चुना कऽ पट पट बाजल- ‘रौ ठक्कना, तोरो तँ गजबे हाल छौ। अमीन साहेब अपना बेटाक दाम दिगर कए रहल छथि तइसँ तोरा।’
ताबै ठक्कन बाजल- ‘हमरा तँ किछु नै तोहँए कहऽ ने। अपना चैनो उड़लपर २ लाख रूपैया गना लेलहक आ हमर मोल जोल करबा कालमे तोरा दिल्ली कमाइसँ फुरसत नै रहऽ। हौ भैया तेहेन ठकान ठकेलौं से की कहिअ। हम बिपैतमे रही आ तूँ अमीन साहेबक चमचागिरीमे लागल रहऽ।’
परमानन बाजल- ‘आसते बाज रौ ठक्कन, जँ कही अमीन सहएबक बेटाक दाम दिगर भंगठलै तँ कोनो ठीक नै। ओ हमरा जमीनक दू चारि जरी हेरा-फेरी कए देताह आ तोरो चारि सटकन दऽ देथुन।’
ठक्कन बाजल- ‘हम कोन हुनकर तील धारने छियनि। तूँ धारने छहक तँ तोरा डर होइ छह हम तँ नै मानबनि, सोहाइ लाठी हमहूँ बजाइरे देबनि की।’
दुनू गोटे एतबाक गपमे ओझराएल रहए, मुदा परमानन हमरा दूरेसँ अबैत देखलक तँ बाजल- ‘रौ ठक्कन, रस्ता पेरा चुपेचाप बाज ने। देखै नै छिही जे मीडियाबला सेहो एखने धरफराएल अछि। तूँ तेहेन भंगठीबला गप बाजि देलही से डरे झारा सेहो सटैक गेल।’
ताबै हम लगमे पहुँचि कऽ दुनू गोटेकेँ प्रणाम कहलियनि। हमरा देखि ठक्कन अकचकाइत बजला- ‘किशन जी, कहू समाचार की? आइ भोला रामक रिक्शा नै भेटल जे पएर-पएरे आबि रहल छी।’ हम बजलौं- ‘सएह बुझियौ, मुदा ई कहू जे अहाँ सभ कथिक दाम-दिगरक फरिछौटमे लागल छलौं।’
एतबामे परमानन बजलाह- ‘जाउ अखन हम सभ पोखरि दिससँ आबि रहल छी जँ बेसी बुझबाक हुएअ तँ साँझखिन ठीक पाँच बजे अमीन साहेबक दरबज्जापर चलि आएब।’
ठीक समैपर ५ बजे हम अमीन साहेबक दरबज्जा दिस बिदा भेलौं। ओतए लोक सभ घूड़ तपैत गप-सरक्का करैत छल। टुनटुन सेहो ओतए बैसल। ओ पुछलक- ‘कहू अमीन सहएब, मोन माफिक दाम भेटल की अहाँ पछुआएले छी।’
एतबामे परमानन फनकैत बाजल- ‘हौ टुनटुन भैया, बमकेसर संगे पटरी खेलकह तँ आब ऐठाम दाम दिगर भंगठबैक फेरमे आएल छह की नै।’
-रौ परमानन, तो तँ दोसरे गप बूझि गेलही।
ताबै चौक दिससँ धनसेठ धरफराइल आएल आ बाजल यौ अमीन बाबा हमरो दाम-दिगर करा दिअ ने। ई सुनि अकचकाइत घूरन अमीन ठोर पट-पटबैत तमसाइत बजलाह- ‘मर बँहि तूँ किए हरबड़ाएल छैं रौ। हमरा तँ अपने बेटाक दाम दिगर भंगठि रहल अछि आ तूँ ‘हरबरी बिआह कनपटी सेनुर’ करैमे लागल छैं।’ ओ बाजल- ‘बाबा हम छी धनसेठ, आइए पूनासँ गाम आबि रहल छी।’ –-मर बहिं, मुरूख चपाट तोरा कहने रहिऐ जे संस्कृतसँ मध्यमा कए ले तँ से नै केलही। कह तँ ठक्कना सी.एम साइंस कॉलेजसँ इंटर केने अछि ओकरा कियो पूछनाहार नै भेटलै तोरा के पुछतौ रौ।
सेठ महासेठ आ धनसेठ खूम गरीबक धीया-पुता तइ द्वारे नान्हिटामे परदेश कमाइ लेल चलि गेल रहए। तीनू भाँइमे सभसँ छोट धनसेठ कनी पढ़लो रहए, ओ कनी साहस कए बाजल- ‘यौ बाबा, हम पूणेमे ओपनसँ मैटीक पास कए कऽ आब इंटरमे नाओं लिखा लेलौं।’ ई सुनि अमीन सहएबक दिमाग गरम भऽ गेलनि, ओ बजलाह- ‘रौ परमानन ई ओपेन-फोपेन की होइ छै रौ। आइ तँ धनसेठो नहिए मानत।’
ताबै ठक्कन बाजल- ‘कक्का, पत्राचार कोर्सकेँ ओपेन कहल जाइ छै। अहूँ नाओं लिखा लिअ ने।’ ई सुनि सभ गोटे भभा भभा हँसए लागल मुदा अमीन सहएब तामसे अघोर भेल तमसा कऽ बजलाह, -रौ उकपाति सभ, हमर देह जरि रहल अछि अओर तूँ सभ हँसी ठिठोलामे लागल छैंह। टुनटुन बाजल- ‘कक्का, हम तँ कहैत छी जे दाम दिगरक परथे हटा दिअ ने, नै दाम दिगर हेतै ने एतेक सोचबाक काज।’ ताबै केम्हरोसँ बमकेसर झा घुमैत-घुमैत अमीन सहएब ऐठाम पहुँचलाह। ओहीठाम टुनटुनकेँ देखि बमकैत बजलाह- ‘बुझलौं की अमीन सहएब, टुनटुन द्वारे अकच्छ भेल छी।’ ई सुनि ठक्कन बाजल- ‘अपने करतबे ने अकच्छ छी। अहाँ कम्पाउण्डर बेटाकेँ प्रैक्टीसनर डागडर कहि लोककेँ ठकि रहल छिऐ, तइ द्वारे तँ घटक सभ घूमि रहल छथि, तँ ऐमे टुनटुन भैयाक कोन दोख।’
अमीन सहेब पानक पीक फेकि बजलाह- ‘मर तोरी कऽ, रौ ठक्कना, आबो सुखचेनसँ गप सुनए दे ने, की भेल औ बमकेसरबाबू।’ अमीन सहेब इशारा कऽ बजलाह। बमकेसर टुनटुनसँ भेल कहा-कही कहलखिन। अमीनो सहएब अपन दुखरा सुनौलनि। सभटा गप सुनि टुनटुन बाजल- ‘दाम दिगरक चलेनमे गरीब लोक मारल जा रहल अछि। ओ कतएसँ लड़काबला सभकेँ एतेक फरमाइसी पुराओत। बेटीक बिआह तँ सभ गोटेक छन्हि। हमरो अहँूकेँ, समाजक सभ लोककेँ। अहीं दुनू गोटे निसाफ कहू।’ बमकेसर बजलाह- ‘तूँ ई तँ सोलहो आना सच्च गप बजलह। कि औ अमीन सहएब अहाँक की विचार।’
अमीन सहएब बजलाह- ‘टुनटुन ठीके कहि रहल अछि, हमरो यएह विचार जे लेब देबक प्रथा हटा देल जाए तँ अति उत्तम। जेकरा जे जुड़तै से देतै, मुदा कोनो तरहक फरमाइस केनाइ उचित नै।’
हम ई सभटा गप बान्हेपरसँ ठाढ़ भेल सुनैत रही। लगमे जा कऽ सभ गोटेकेँ प्रणाम कहैत ठक्कनसँ पुछलौं- ‘दाम-दिगर की होइ छै कनी अहीं बुजहा दिअ ने।’
एतबाकमे टुनटुन मुस्की मारैत बाजल- ‘कहू तँ, इहो मीडियाबला भऽ कऽ अनहराएल लोक जकाँ बजैत छथि, अमीन सहरब कनी अहीं बुझहा दियौन हिनका।’ की सभ गोटे ठहक्का मारि हँसए लगलाह। अमीन सहेब हाँ हाँ कऽ खीखियाइत हँसैत बजलाह- ‘बच्चा, अखन अहाँ काँच कुमार छी, तँए जहिया अपने बिकाएब तँ अहँू बुझिए जेबै जे केकरा कहै छै दाम-दिगर।’
Posted by Gajendra at 12:39 PM
Labels: किशन कारीगर
Subscribe to: Post Comments (Atom)


text:
सोमवार, 19 फ़रवरी 2018
मिथिला स्टुडेंट युनियनक' सुरत इकाई केर बैसार सफलतापूर्वक भेल सम्पन
सुरत [प्रणव चौधरी ] : "मिथिला स्टुंडेंट यूनियनक" सुरत टीम अप्पन मासिक बैसार आदर्श मिथिला मंडलक प्रांगण काली मंदीर मे रैव दिन केलक। एही बैसारमे सबसँ पहिने वर्तमान में मिथिला विश्वविद्यालय छात्र संघक चुनाव पर चर्चा कएल गेल। जाहि के बाद सदस्य सभ द्वारा मिथिलामे रोजगार के कोना बढ़ाबा देल जै ताहि पर चर्च कैल गेल। मिथिलामे कोना नीकसँ नीक शिक्षा कोना भेटत ताहि पर सेहो चर्चा केएल गेल ।
अतुल मिश्राक अध्यक्षाता में भेल एही बैसार में सर्वसम्मति स घोषणा केएल गेल कि मिसू सूरत इकाई सूरतमे रहनिहार समस्त मैथिल समाजक लेल मदैत वास्ते सदिखन तैयार रहत संगैह गरीब मैथिलक बच्चा सबके मिथिला स्टुडेंट युनियन सुरत इकाई के सदस्य गरीबक बच्चा के निशुलक शिक्षा मुहैया करबेता। एहि बैसार में नवसारी स सेहो मिथिला स्टुंडेंट युनियनक बहुत रास सदस्य ऐल छलाह।
बैसार मे उपस्थित सेनानी अतुल मिश्रा, रीतेश, भैरव, मंजेश, आलोक, विजय, चंदन, चुन्नु, आओर बहुत रास नव सेनानी सेहो छेलैथ।
Labels: सुरत